نەوزادی موهەندیس: بەڵگەنامەیەکى مێژوویى مەترسیدار دژى مەسەلەى کورد لە سوریا و تورکیا و عێراقدا. – WTARIKURD\nڕێکەوتنامەى (ئەدەنە) ى ساڵى 1998 و هەڵوێستى تورکیا و سوریا لەبەرامبەر کورد و پەکەکەدا.\nدیاریکردنى سنورى نێوان تورکیا و سوریا لە میانەى ئەو هۆکارانەى کە جەنگى جیهانى یەکەم دروستیکردن پێویستى بە ڕێکەوتنێکى تورکى- فەڕەنسى دەکرد بەهۆى ئەوەى فەڕەنسا وڵاتى ئینتیداب بوو بەسەر سوریادا لەو کاتەدا. بوە هۆى لەدەستدانى لەسەرخۆى خاکى پشتێنەى باکورى سوریا لەوکاتەوە هەتا ساڵى 1939.\nدواى ئەو ڕێکەوتنە هەتا ساڵى نەوەدەکان پەیوەندیەکانى تورکیا و سوریا قۆناغێکى لە ناجێگیرى و ناکۆکى بەخۆوە بینى کە کێشەکانى سنور، ئاو، کورد، ئایندەى عێراق، پەیوەندیەکان لەگەڵ ئەمریکادا،ئیسڕائیل و سیاسەتى ناوچەیى دەگرتەوە.\nلەدەیەى هەشتاکاندا، هۆکارى سەرەکى بۆ ناکۆکیەکانى نێوان تورکیا و سوریا بریتیبوون لە پشتیوانى بەردەوامى سوریا بۆ پارتى کرێکارانى کوردستان ( پەکەکە ) کە دژى ڕژێمى تورکیا لە ململانێدا بوو لەساڵى 1984وە. بەشێوەیەک کە سەرۆکى پەکەکە عبدالله ئۆجەلان لە پایتەختى سوریا- دیمەشق- نیشتەجێبوو، ڕێگەى پێدرابوو کە سەربازگەى مەشق بۆ گەریلاى پارتەکەى لەخاکى سوریادا دابمەزرێنێت.\nلەسەرەتاى ساڵى 1996 و لەسەردەمى سەرۆکى تورکیا سلێمان دیمێرێل و سەرۆک وەزیران مەسعود یەڵمازدا. تورکیا ئاگادارى نامەیەکى نارد بۆ ڕژێمى سوریا- سەردەمى حافز ئەسەد- و ئاگاداریان کردەوە کە پێویستە هاوکارى ڕاستەوخۆى پەکەکە ڕابگرێت، بەپێچەوانەوە ( تورکیا بەناچارى ئەوەى پێویست بێت دەیگرێتە بەر بۆ پاراستنى ئاسایشى نەتەوەیى خۆى).\nلەمانگى ئۆکتۆبەرى ساڵى 1998دا، کێرڤى ناکۆکیەکانى سوریا- تورکیا بەرزبۆوە و توندتر بوو، بەشێوەیەک تورکیا هێزەکانى لەسەر سنورى سوریا کۆکردەوە ( 10 هەزار سەرباز )و هەڕەشەى بەزاندنى سنورى دەکات بۆ ناو خاکى سوریا، ئەگەر سوریا هەر بەردەوام بێت لەسەر پاڵپشتى پەکەکە و دابینکردنى پەناگەى سەلامەت بۆ سەرکردەى حیزبەکە –ئۆجەلان.\nکۆمکارى عەرەبى و میسر و ئێران کەوتنە نێوانیان بۆ ڕاگرتنى ئەو دۆخە ئاڵۆزە،و گەیشنتن بە چارەسەرێکى سیاسى کە ببێتە هۆى چارەسەرى کێشەکەى نێوانیان،و لە ئەنجامى ئەو میانگیریە ناوچەییەدا، ڕێکەوتنى (ئەدەنە) واژۆکرا کە بە ڕێکەوتنێکى ئاسایشى ناودەبرێت، کە لەشارى ئەدەنە لەنێوان هەردوو وڵاتدا لە ڕێکەوتى 20/10/1998دا واژۆکرا.\nڕێکەوتنەکە لەم بەندانە پێکهاتوە:\n1- لە ئێستاوە (مەبەست لەکاتى واژۆکردنى ڕێکەوتنەکەیە)، عەبدوڵا ئۆجەلان نابێت لە سوریا بمێنێتەوە و بەدڵنیاییش ڕێگەى پێنادرێت بچێتە سوریاوە.\n2- ڕێگە نادرێت بە ئەندامانى پەکەکە لەدەرەوە بچنە ناو خاکى سوریاوە.\n3- لە ئێستاوە ( مەبەست لەکاتى واژۆکردنى ڕێکەوتنەکەیە)، سەربازگەکانى پەکەکە لەسەر خاکى سوریا کارناکات و بەدڵنیایى ڕێگەیان پێنادرێت کە چالاکى بنوێنن.\n4- زۆرێک لەلایەنگرانى پەکەکە گیران و ڕەوانەى دادگا کران، و لیستى ناوەکانیان ئامادەکرا، لایەنى سوریا ئەو لیستانەى ڕادەستى تورکیا دەکات، لایەنى سوریا جەختى لەو خاڵانە کردەوە.\nسەرەڕاى ئەو خاڵانەش، هەردوولا ڕێکەوتن لەسەر:\n1- سوریا، لەسەر بنەماى مامەڵەکردنى هاوشێوە، جەختى کردەوە،لەسەر ئەوەى ڕێگە بەهیچ چالاکیەک نادات کە لەخاکەکەیەوە ئەنجامبدرێت بە ئامانجى زیان گەیاندن بە ئاسایش و جێگیرى تورکیا، هەروەها ڕێگەنادات بەهاوردەکردنى چەک و پاڵپشتى لۆجستى و دارایى و بانگەشەکردن بۆ چالاکیەکانى پەکەکە لەسەر خاکەکەى.\n2- سوریا،پەکەکەى خستە لیستى ڕێکخراوە تیرۆریستیەکانەوە، بەهەمان شێوە چالاکى پارتەکە و ڕێکخراوەکانیشى قەدەغەکرد لەسەر خاکەکەى، هاوشان لەگەڵ ڕێکخراوە تیرۆریستیەکانى تردا.\n3- سوریا،ڕێگە نادات بە پەکەکە بەدامەزراندنى چادرگە و دامەزراوەى تر بەمەبەستى مەشق و ڕاهێنان و مانەوە یان نواندنى چالاکى بازرگانى لەسەر خاکەکەى.\n4- سوریا،ڕێگە نادات بە لایەنگرانى پەکەکە بە پەڕینەوە بۆ وڵاتى سێهەم لەخاکى سوریاوە.\n5- سوریا،ڕێوشوێنى پێویست دەگرێتە بەر بۆ قەدەغەکردنى سەرکردەکانى پەکەکە بۆ هاتنە ناو خاکى سوریا،و ئاگادارى هەموو خاڵە سنوریەکانى دەکاتەوە بۆ جێبەجێکردنى ئەو ڕێوشوێنانە.\nهەردوولا ڕێکەوتن لەسەر دانانى میکانیزمى دیاریکراو بۆ جێبەجێکردنى ئەو ڕێوشوێنانەى کە دیاریکراون بە شێوەیەکى کارا و ئاشکرا و ڕوون.بەم شێوەیەى لاى خوارەوە:\n1- بە پەلە هێڵێکى گەرمى پەیوەندى تەلەفۆنى ڕاستەوخۆ دادەمەزرێنرێت لە نێوان دەسەڵاتە باڵاکانى ئاسایشى هەردوو وڵاتدا.\n2- هەردوولا دوو نوێنەرى ئاسایش لە نێردە دیپلۆماتیەکانیان لە ئەنکەرە و دیمەشق دادەمەزرێنن، و لەلایەن سەرۆکى نێردەى دیپلۆماتیەوە پێشکەش یان دەناسرێن بەدەسەڵاتى هەردوو وڵات دەکرێن.\n3- لەمیانەى پڕۆسەى بەرەنگارى تیرۆردا،لایەنى تورکى پێشنیازى داوەتە لایەنى سورى کە لەڕێگەیەوە دەتوانرێت چاودێرییەکى باشى ئاسایش بکرێت بەشێوەیەکى کاریگەر تر.و لایەنى سوریاش بەڵێنیدا کە پێشنیازەکەى دەداتە لایەنى پەیوەندیدار بۆ پەسەندکردنى و لە کورتترین ماوەدا وەڵامیان دەداتەوە.\n4- هەردوولا-تورکیا و سوریا- ڕێکەوتن، ئەمەش وەستاوەتە سەر ڕەزامەندى لایەنى لوبنانى، دەربارەى کێشەى نەهێشتنى پەکەکەى تیرۆریست لەڕێگەى هەرسێ وڵاتەوە، چونکە هێشتا سوپاى سوریا لە لوبناندا ماوەتەوە، چونکە پەکەکە سەربازگەکانى لەدەشتى بیقاعى لوبناندا لەژێر دەسەڵاتى سوپاى سوریادا دامەزراندبوو.\n5- لایەنى سوریا خۆى پابەند دەکات بە گرتنەبەرى ڕێوشوێنى پێویست بۆ جێبەجێکردنى ئەو خاڵانەى باسکران لە (کۆنوسى کۆبونەوەکەدا) و وەدەستهێنانى ئەنجامى ویستراو.\nپاشکۆى ژمارە (1):\nهەموو ئەو بەندانەى لە ڕێکەوتنە واژۆکراوەکەدا هاتوە لە نێوان هەردوو وڵاتدا بریتیە لە پاشکۆى ژمارە (1) و پێویستە جێبەجێبکرێت.\nپاشکۆى ژمارە (2):\nتورکیا داوا دەکات، لە سوریا کە داواکارى پاشکۆى ژمارە (2) جێبەجێبکات کە بریتیە لە:\n1- سوریا بەفەرمى ڕازیببێت بە پابەندبونەکانى و دەستهەڵگرتن لە هەڵوێستەکانى ڕابووردووى پەیوەندیدار بە هاوکارى پەکەکە،و پێویستە ئەم پابەندبونانە بەڵێننامەیەکى فەرمى لەخۆبگرێت بە یارمەتینەدانى تیرۆریستان، یان پێدانى مۆڵگە و هاوکارى و دارایى، پێویستە سوریا دادگاى هەموو تاوانبارانى پەکەکە بکات و ڕادەستى تورکیایان بکاتەوە، لەناویشیاندا سەرۆکى پارتەکە عبدوڵا ئۆجەلان و یاریدەدەرەکانى.\n2- لەوچوارچێوەیەدا پێویستە سوریا:\n• ڕێگە بە چادرگەکانى مەشقى تیرۆریستان نەدات کە کاربکەن لەسەر خاکەکەى.\n• یارمەتى پەکەکە نەدات بە چەک و کەرەسەى لۆجستى.\n• پێناسى ساختە نەداتە لایەنگرانى پەکەکە.\n• ڕێگە بگرێت لە چونە ناوەوەى تیرۆریستان بۆ ناوخاکى تورکیا بەشێوەیەکى ڕەسمى.\n• مۆڵەت نەدات بە کارى بانگەشەى ڕاگەیاندن بۆ ڕێکخراوى تیرۆریستى پەکەکە.\n• ڕێگە نەدات بە ئەندامانى پەکەکە بەدامەزراندن وکارپێکردنى بارەگا لەسەر خاکەکەى.\n• ڕێگە خۆشنەکات و کارئاسانى نەکات، بۆ گواستنەوەى تیرۆریستان لە وڵاتى سێهەمەوە ( ئەوروپا و یۆنان و قوبروسى باشوور و ئێران و لیبیا و ئەرمینیا) بۆ باکورى عێراق و تورکیا.\n3- هاوکاریکردن لەسەرجەم ئەو چالاکیانەدا کە مەبەست لێى نەهێشتنى تیرۆرە.\n4- دەستهەڵگرتن لە هاندانى وڵاتانى تر لە کۆمکارى عەرەبیدا دژى تورکیا.\n5- لەبەر ڕۆشنایى ئەو خاڵانەى سەرەوەدا، ئەگەر سوریا ئەو کارانە بەخێرایى ڕانەگرێت، لەگەڵ هەموو پاشکۆکانیشدا، ئەوا تورکیا مافى خۆى لەبەرگریکردن لەخۆى پیادە دەکات، لەسایەى هەموو دۆخێکدا بۆ داواکردنى بەقەرەبوو کردنەوەى دادپەروەرانە لە پاى ئەو زیانە گیانى و موڵک و ماڵانەدا کە بەریدەکەوێت.\nپاشکۆى ژمارە (3):\nلەئێستاوە (کاتى واژۆکردنى ڕێکەوتنەکە)، هەردوولا وادادەنێن کە کێشە سنوریەکانیان کۆتاییان پێهاتوە، و هیچ لایەکیان مافى داواکردنى یان مافى شایستەى لە زەوى بەرامبەردا نیە. ( لێرەدا مەبەست لە لیواى ئەسکەندەرونەیە- کە تورکیا خستویەتیە سەر خاکى خۆى لە دەیەى سیەکانى سەدەى بیستەوە).\nپاشکۆى ژمارە (4):\nسوریا تێدەگات هەرکات سەرکەوتوو نەبوو لە جێبەجێکردنى ئەرک و ڕێوشوێنە ئاسایشیەکاندا، کە لەم ڕێکەوتنەدا هاتوە، ئەوا ئەو مافە دەدات بە تورکیا کە هەموو ڕێوشوێنێکى ئاسایشى پێویست بگرێتە بەر لەناو خاکى سوریادا هەتا قوڵایى ( 5) کم.\nتێبینیەکان لەسەر ئەم ڕێکەوتنە:\n1- ئەم ڕێکەوتنە بەتەواوى بەند و پاشکۆکانیەوە بە قازانج و سوودى تورکیا تەواو دەبێت نەک سوریا.\n2- زاڵبوونى لایەنى تورکیا بە ڕۆشنى دیارە لە سەپاندنى مەرج و داواکاریەکانیدا.\n3- تورکیا بۆى هەیە داواى قەرەبووى مادى بکات بەرامبەر زیانە گیانى و موڵک و ماڵیەکان کەبەرى دەکەوێت.\n4. تورکیا بۆى هەیە هێز بەکاربهێنێت و سنور ببەزێنێت بەقوڵایى (5کم) بۆ ناو خاکى سوریا بەناوى ڕاوەدوونانى تیرۆریستانەوە (پەکەکە). کەلەئێستاشدا بۆ دژایەتى پەیەدە و یەپەگە ئەم ڕێکەوتننامەیە دەکاتە بەڵگە بەدەستیەوە بۆ چوونە ناو خاکى سوریاوە.\n5- تورکیا هەژموونى خۆى سەپاندوە بەسەر سوریادا بۆئەوەى لەناو کۆمکارى عەرەبیشدا هانى وڵاتانى ترى عەرەبى نەدات بۆ دژایەتیکردنى تورکیا.\n6- تورکیا لەو قۆناغەدا هەریەکە لە وڵاتانى ( ئەوروپا و یۆنان و قوبروسى باشوور و ئێران و ئەرمینیاى) بەدۆستى پەکەکە زانیوە و بە ناحەزى خۆى.چونکە زانیویەتى کە هاوکارى پەکەکە دەکەن.\n7- سوریا تەنها لە پاشکۆى ژمارە (3)دا، دڵى خۆشە بەوەى کە هیچ لایەک چیدى داواى خاکى ئەویتر ناکات و کێشە سنوریەکانیان کۆتایى پێهاتوە. بەڵام تورکیا تائێستاش لیواى ئەسکەندەرونەى نەگەڕاندۆتەوە بۆ سوریا. کە هەمیشە بەبەشێک لەخاکى سوریاى داناوە.\n8- سوریا بە ئاسانى کەوتە ژێر هەڕەشە و مەترسى پەلاماردانى تورکیا و هەربۆیە زوو بەزوو بە مەرجەکانى تورکیا ڕازى بوو بۆ گفتوگۆکردن و واژۆکردنى ئەم ڕێکەوتنامەیە و دواى 14 ساڵ لە هاوپەیمانى و پشتگیرکردنى پەکەکە و ئۆجەلان یەکسەر هەموانى لەسەر سینیەکى زێڕێن پێشکەش بەتورکیا کرد و کردینیە قوربانى سوریا و دەسەڵاتەکەى.\n9- ئەم ڕێکەوتنە ئەوە دەردەخات کە هەمیشە تورکیا دوژمنى سەرسەختى مەسەلەى کورد بوە لەساڵى 1923وە تاکو ئێستاش کە دژایەتى توندى مەسەلەى کورد دەکات لە باکور و ڕۆژئاوا و باشوور و ڕۆژهەڵاتیش. بەهەمان شێوەش دەسەڵاتدارەکان لە سوریا و عێراق و ئێرانیش هەمئاهەنگ و هاوکارى یەکتر و تورکیاش دەکەن لەو مەسەلەیەدا و دژى هەر هەوڵ و دەسەڵاتێکى کوردن لەهەر پارچەیەکى کوردستانى گەورەدا.\n10- کەواتە ڕاوەدوونان و دەرکردن و وەدەرنانى ئۆجەلان لەسوریا بە فیتى تورکیا و بەڕەزامەندى سوریا و ئەسەدى باوک بوە و هەر دواى 1 ساڵ لەو ڕێکەوتنە شوومە و لە ڕێکەوتى 14/2/1999دا ئۆجەلان لە ئۆپەراسیۆنێکى دەزگا جاسوسیەکانى سوریا و تورکیا و یۆنان و ڕوسیا و ئەمریکا و ئیسڕائیل و ئەوانى تریشدا لە کینیا دەستگیرکراو و تائێستا کە 20ساڵى ڕێکە لە زیندانى ئیمیڕاڵیدایە.\nکەواتە کوردە دۆست و دوژمنى خۆت بناسە و بڕوا بە هیچ وڵات و دەسەڵاتدارێکى ناوچەکە و تەنانەت دونیاش مەکە و هەموانیان لە پێناو بەرژەوەندیەکانى خۆیاندا کورد دەکەنە قوربانى و لە تەنگانەکاندا بێ پشت و پەنا بەجێى دەهێڵن، نە ئەسەدى باوک و نە ئەسەدەى کوڕیش لە ئێستادا و لەو پەڕى لاوازیدا دۆستى کورد نەبوون و ناشبن و ئەوەى کە کردوشیانە لە یارمەتى هێز و حیزب و سەرکردە کوردەکانى باشووردا تەنها بۆ دژایەتى ڕژێمى بەعسى عێراقى بوە و بۆ لاوازکردن و ڕووخاندنى ئەو بوە نەک لەبەر دۆستایەتى و خۆشەویستى کورد لە باشوور. بۆیە هەق وایە چۆن دوژمنانى کورد یەک و یەکگرتوون بۆ دژایەتى کورد و مەسەلە ڕەواکەى پێویستە کوردیش لەناوخۆى خۆیدا ئاوها یەک و یەکگرتوو بێت دژى ئەوان و بەرژەوەندیەکانیان و پەند وەربگرێت لە مێژووى ڕەش و تاوانکارى 100ساڵەى ئەوان دژ بەکورد و کوردستان.


گه‌نجه به‌هیواكانی عیراق چاره‌سه‌ر پێشنیار ده‌كه‌ن و له كۆتایی دیداری گه‌شه‌پێدانی پێكه‌وه‌ژیان و ئاشته‌واییشدا باسی گرفته‌كان ده‌كه‌ن\nپێنج شەممە, 25 ئایار 2017 13:46\nگه‌نجه به‌هیواكانی عیراق چاره‌سه‌ر پێشنیار ده‌كه‌ن و له كۆتایی دیداری گه‌شه‌پێدانی پێكه‌وه‌ژیان و ئاشته‌واییشدا باسی گرفته‌كان ده‌كه‌ن گرنگ\nبه‌غداد:- گه‌نجانی عیراق هه‌ر له سلێمانی و دیوانییه‌وه تا به‌عشیقه و ئه‌لكوت هیوای ئه‌وه‌یان هه‌یه كه راسپارده‌كانیان بۆ گه‌شه‌دان به لێبورده‌یی و ئاشته‌وایی كه له زنجیره دیداره پێشووه‌كانی "عیراق : گه‌نج و پێكه‌وه‌ژیان"ی چوار مانگی رابردوودا خستبوویانه ڕوو بخرێته ناو كارنامه‌ی نیشتمانییه‌وه له‌و كاته‌ی كه وڵات خه‌ریكه خۆی بۆ قۆناغی دوای داعش (ده‌وه‌ڵه‌تی ئیسلامی له عیراق و شام) ئاماده ده‌كات .\nبه‌ڵام هه‌ندێكیان، به پشتبه‌ستن به ئه‌زموونی پێشوویان ، ترسی ئه‌وه‌یان هه‌یه كه هیوایه‌كانیان له‌ناوبچێت و ده‌نگه‌كانیشیان له‌ناو جه‌مسه‌رگیریی سیاسی و پرسه ئابوورییه‌كاندا كپ بكرێت.\nئه‌وان دڵنیان كه ٨ كۆبونه‌وه‌كه‌ی "دیدار"ه‌كه له ٧ شاردا كه بووه مایه‌ی به‌شداریپێكردنی ٧٥٠ گه‌نج له نێوان ته‌مه‌نه‌كانی ١٨-٣٥ له‌سه‌رتاسه‌ری وڵات و له‌ناو تێكه‌ڵه‌ی زۆری ئاینیدا هه‌م خۆشحاڵی كردوون و هه‌میش چاوه‌ڕوانی به‌رۆبۆمی باشیان لێده‌كه‌ن.\nبه‌شدرابوویه‌كی ته‌مه‌ن ٢٦ ساڵه‌ی ئاینی "به‌هایی" له به‌غدا به ناوی ئه‌سیل سه‌لام كه له شاری ئه‌لكوت كار ده‌كات وتی " هه‌رچه‌نده من له‌زۆر كۆنفرانس كه لایه‌ن رێكخراوی به‌ناوبانگه‌وه رێكخرابوو به‌شداریم كردووه به‌ڵام هیوام به ئه‌مه‌یانه . ئێمه ئێستا خه‌ریكی ته‌فروتوناكردنی داعشین و بۆیه پێویسته جاریكی تری رێگه به هیچ هێزیك نه‌ده‌ین كه ئاوا وڵاتمان كاول بكات".\nئه‌و پزیشكه‌ی ددان وتیشی "ئێمه پێویستمان به حكومه‌ت هه‌یه بۆ ئه‌وه‌ی به‌م توانایانه‌وه سه‌یری ئێمه بكات چونكه ئێمه ده‌توانین سیسته‌م له عیراق بگۆڕین".\nله‌و كۆبونه‌وانه كه له مانگی كانونی دووه‌می ٢٠١٧ تا ٢٠ ئایاری هه‌مان ساڵ ده‌ستیان پێكرد و له كۆنفرانسێكی به‌رفراوان كۆتاییان پێهات ده‌نگی یه‌كڕیزی به‌رزده‌بۆوه له‌گه‌ڵ داواكان بۆ كۆتاییهێنان به هه‌ژمونی ئاینی له ژیانی سیاسیدا و هه‌روه‌ها بۆ قه‌ڵلاچۆكردنی گرژییه مه‌زهه‌بییه‌كان. شایانی باسه، هه‌روه‌ك چۆن كۆده‌نگییه‌كی زۆر هه‌بوو سه‌باره ت به زۆربه‌ی پرسه‌كان ئاواش رای جیاواز سه‌باره‌ت به وه‌لای ئاینی و جۆگرافیش هه‌بوو.\nبۆ نمونه، جیاوازیی را سه‌باره‌ت به بابه‌تی دامه‌زرانده‌وه‌ی به‌سه‌ربازگرتنی زۆره‌ملێ هه‌بوو چونكه هه‌ندێك نه‌یانده‌ویست ئه‌م بابه‌ته بخرێته تاوتوێوه بۆ خۆدوورگرتن له به‌سه‌ربازگرتنی گه‌نج و هه‌ندێكیش له‌وباوه‌ڕه بوون كه ئه‌مه وه‌ك بۆته‌یه‌ك وایه كه ده‌توانێت گه‌نجان له یه‌ك ڕیزی گشتگر و هه‌ماهه‌نگدا بتوێنێته‌وه و بۆ ئاینده‌ش ئاماده‌یان بكات. بابه‌تێكی تر كه مشتومڕی لێكه‌وته‌وه لابردنی ناوی هۆز له كارتی ناسنامه"دا بوو. به‌ڵام به‌شێوه‌یه‌كی گشتی، گه‌نجان توانیان له خۆزگه‌كانیان یه‌كڕیزی ده‌سته‌به‌ر بكه‌ن بۆ ئاینده‌یه‌كی گه‌ش و خۆشگوزه‌ران له عیراق كه تێیدا هه‌موو خه‌ڵكی عیراق بتوانن به‌یه‌كه‌وه ژیانێكی ئاشتییانه و پڕهه‌ماهه‌نگی به‌سه‌ر به‌رن.\nفلیمسازێكی ته‌مه‌ن ٢٦ ساڵه به‌ناوی ئه‌حمه‌د ئه‌لمه‌یاهی كه له شاری بابلی باشوری عیراقه‌وه هاتبوو دانی به گرفته‌كاندا نا كاتێك وتی "١٦٠ به‌شداربوو به ١٦٠ بیرۆكه‌وه. په‌یامی من بۆ گه‌نج برتییه له‌وه‌ی كه ئه‌گه‌ر گه‌نج كاتێك ده‌توانێت خه‌ڵكی تر بگۆڕێت كه یه‌كه‌مجار خۆی بگۆڕێت".\nخانمه به‌شداربوویه‌كی قوتابیی ته‌مه‌ن ٢٨ ساڵه به‌ناوی ئه‌سرین جه‌مال كه له سلێمانییه‌وه هاتبوو ئاماژه‌ی به‌وه‌كرد كه رای جیاواز دیداره‌كه ده‌وڵه‌مه‌ندتر ده‌كات و بۆیه هه‌رگیز مایه‌ی نیگه‌رانی نییه. ئه‌و وتی "من ئه‌مه به‌باش ده‌بینم چونكه تۆ له سلیمانی ، به پێچه‌وانه‌ی هه‌ولێر و به‌غداده‌وه، ده‌توانی ته‌نها یه‌ك جۆر خه‌ڵك ببینیت. من لێره چاوم به چه‌ندان خه‌ڵكی پاشخان جیاواز كه‌وت. له راستیدا، فره‌یی مایه‌ی خۆشحاڵییه چونكه ده‌بێته مایه‌ی را و بیركردنه‌وه‌ی جیاواز".\nخانمه به‌شداربوویه‌كی ته‌مه‌ن ٣٣ ساڵه‌ی تری هه‌ڵگری پله‌ی زانكۆ به ناوی ره‌ند ئه‌لغه‌ریب كه له دیوانییه‌وه هاتبوو پێشنیاری ئه‌وه‌ی كرد كه بۆ پێشگرتن له په‌راوێزخستنی كه‌مینه‌كان له‌لایه‌ن پارتێكی سیاسییه‌وه فره‌یی وڵات پێویستی به‌وه هه‌یه كه ئاینه‌كانی تریش له قوتابخانه بخوێنرێن. له‌لایه‌كی تره‌وه ، راگه‌یاندن رۆڵێكی یه‌كخه‌ری هه‌یه له شه‌ڕی ته‌فروتوناكردنی تیرۆریستاندا. ئه‌و خاتونه هیوای ئه‌وه‌ی خواست كه راسپارده‌كان ببنه مایه‌ی سوودگه‌یاندن به یه‌كخستنی نه‌وه‌ی گه‌نج و هه‌روه‌ها یارمه‌تیده‌ر بن له پرۆسه‌ی سیاسیدا.\nبه‌شداربوویه‌كی ته‌مه‌ن ٢٣ ساڵه‌ی شاری واسیت به‌ناوی عه‌بدوڵڵا ساحر فیندی كه ئه‌ندامی پێكهاته‌ی شه‌به‌ك بوو له به‌عشیقه باسی له ئه‌زمونی مامه‌ڵه‌كردن كرد له‌گه‌ڵ كۆمه‌ڵگاكانی تردا به‌تایبه‌تیش ئه‌وانه‌ی كه له ئه‌نجامی شه‌ڕه‌وه توشی ئاواره‌یی هاتوون و ئه‌وه‌ش كه چۆن ئه‌مه بووه‌ته مایه‌ی لێك نزیككردنه‌وه‌ی خه‌ڵكه‌كان به‌یه‌كه‌وه.\nبه‌ڵام هه‌ندێ گه‌نج له‌و باوه‌ڕه‌دان كه هه‌وڵه‌كانیان ره‌نگه به‌س نه‌بێت به‌ڵكوو كاری به‌توانای حكومه‌تیش پێویسته.\nبه‌ڕێز حه‌مید وتی "په‌راوێزخستن له رۆڵی گه‌نجدا له بریاره‌كاندا هه‌یه. خۆزیا رۆڵێكی زیاترمان له بڕیارداندا به خه‌ڵكی گه‌نج بدایه كه ئه‌مه‌ش ده‌بێته مایه‌ی ده‌سته‌به‌ركردنی باوه‌ڕبه‌خۆبوون".\nسه‌باره‌ت به نیگه‌رانییه‌كان، خاتو فیندی وتی "تاكه چاره‌سه‌ر بۆ دابینكردنی جێه‌به‌جێكردنی راسپپارده‌كان ئه‌وه‌یه له رێگه‌ی رێكخراوه‌كان و نه‌ته‌وه یه‌كگرتووه‌كانه‌وه بێت بۆ دامه‌زراندنی لێژنه‌یه‌ك بۆ به‌دواداچوونی راسپارده‌كان و دانانی چوارچێوه‌ی كات بۆ جێبه‌جێكردنیان".\nلای خۆشییه‌وه، نه‌ته‌وه یه‌كگرتووه‌كان ، كه به هاوكاریی رێكخراوی ئه‌مه‌لی عیراقی ئه‌م دیداره‌ی رێكخستبوو ، به‌ڵێنی ئه‌وه‌ی دا كه شاندێك له‌و كۆنفرانسه پێك بهێنێت بۆ گه‌یاندنی راسپارده‌كان به به‌ڕێز حه‌یده‌ر ئه‌لعه‌بادی به‌مه‌به‌ستی یه‌كخستنیان له‌گه‌ڵ ئه‌و بڕیارانه‌ی كه بۆ هه‌وڵه‌كانی ئاشته‌وایی نیشتمانی ده‌بنه پاڵپشت.\nبه ڕای خاتوو له‌یس نه‌جم، كه قوتابی ماسته‌ره، " كاركردن پێویسته هه‌م له كۆمه‌ڵگا و هه‌میش له‌ماڵه‌وه بێت".\nئه‌و تی "زۆر پرسی دارایی له وڵاتدا هه‌یه كه ده‌بنه مایه‌ی كاریگه‌ریی خراپ له‌سه‌ر نه‌وه‌ی گه‌نج. ئه‌گه‌ر ئێمه بتوانین وه‌به‌رهێنان له تواناكانی گه‌نجاندا بكه‌ین ئه‌وه ده‌توانین له كێشه بیانپارێزین".\nئه‌و خاتونه ئاماژه‌ی به‌وه‌ش كرد كه هه‌رچه‌نده خۆی و مێرده‌كه‌ی له پێكهاته‌ی جیاوازن به‌ڵام منداڵه‌كانیشیان به‌شێوه‌یه په‌روه‌رده ده‌كه‌ن كه دوور بن له دیدی مه‌زهه‌بی.\nئه‌و وتی " من و مێرده‌كه‌م له‌یه‌كتروه فێر ده‌بین و بیرۆكه‌ی وا جوان و به‌سوودیش ده‌خه‌ینه‌ڕوو كه بتوانێت له‌سه‌ر منداڵه‌كانمان ره‌نگ بداته‌وه".\nنوسینی : سه‌نا كه‌ریم\nنوسینگه‌ی راگه‌یاندنی یونامی\nدواترین دەستکاریکردن لەسەر پێنج شەممە, 25 ئایار 2017 13:53\nزیاتر لەم بەشە: « شاندێكی نه‌ته‌وه یه‌كگرتووه‌كان سه‌ردانی بابیلۆن ده‌كات بۆ تاوتوێكردنی هه‌وڵه‌كانی ئاماده‌كردنی فایلی ده‌ستنیشانكردن بۆ شوێنه‌واری رێكخراوی یونیسكۆ\tلێدوانی بەڕێز. ستیڤن ئۆبڕاین، جێگری سکرتێری گشتی بۆ کاروباری مرۆیی و ڕێکخەری کۆمەکی تەنگەتاوی لەسەر پاراستنی هاووڵاتیان لە ناو گەڕەکی کۆنی موسڵ عێراق »


کوردانی ناو حه‌شدی شه‌عبی داوای گه‌ڕانه‌وه ده‌که‌ن | ئاژانس\nHome سەرەکی کوردانی ناو حه‌شدی شه‌عبی داوای گه‌ڕانه‌وه ده‌که‌ن\nوه‌زاره‌ت وه‌ریان ناگرێته‌وه\nداوایەكی كوردانی ناو حەشدی شەعبی بۆ گەڕانەوەیان بۆ سەر هێزەكانی پێشمەرگە ڕەت دەكرێتەوە و بە ״پاساوى״ ڕاگرتنی پڕۆسەی دامەزراندن ئامادە نین وەریان بگرنەوە.\nزیاتر لە ساڵێكە پڕۆسەی چوونی گەنجانی كورد بۆ ناو حەشدی شەعبی دەستی پێ كردووە و تا ئێستا دوو لیوای حەشدی شەعبی بۆ كوردانی ناو ئەو هێزە درووست كراوە، هەرچەندە پڕۆسەی دامەزراندنی كورد لەناو حەشدی شەعبیدا بە شێوەی نهێنی ئەنجام دەدرا و ناڕەزایی بەرپرسانی هەرێمی لێ كەوتەوە، بەڵام ئەوانەی پەیوەندییان بە حەشدی شەعبییەوە دەكرد نەبوونی كار و دامەزراندنیان لە هەرێمی كوردستان دەكردە بیانوو بۆ ناونووسینیان لە هێزەكانی حەشدی شەعبیدا.\nعوسمان عەبدولكەریم، بەرپرسی لیوای 136ی هێزەكانی پێشمەرگە لە میحوەری گەرمەسێر بە ״ئاژانس״ی وت: ״ئەو گەنجە كوردانەی چوونەتە ناو حەشدی شەعبی پێش چوونیان پێیان وتووین لە ڕیزەكانی پێشمەرگەدا دایان بمەزرێنین بۆ ئەوەی نەچنە ناو حەشدی شەعبی، بەڵام داواكەیان بە هەند وەرنەگیرا تا وای لێ هات ژمارەیەكی زۆر گەنج چوونە ناو حەشدی شەعبییەوە.״\nوتیشی: ״لە ئێستادا ڕۆژانە بەشێكی زۆری ئەو گەنجانە داوا دەكەن وەزارەتی پێشمەرگە وەریان بگرێتەوە بۆ ئەوەی واز لە حەشدی شەعبی بێنن، ئێمەش سەرووی خۆمان ئاگادار كردووه‌تەوە، بەڵام پێمان وتراوە كەسیان وەرنەگرین لەبەر ئەوەی دامەزراندن ڕاگیراوه.״\nبه‌شێکی زۆری ئه‌و گه‌نجانه‌ی چوونه‌ته حەشدی شه‌عبییه‌وه له‌به‌ر بێکاری و نه‌بوونی سه‌رچاوه‌ی بژێویی ژیان ڕۆیشتوون، ئێستاش ئه‌گه‌ر هه‌لی وه‌رگرتنه‌وه‌یان له‌ناو وه‌زاره‌تی پێشمه‌رگه‌دا بۆ بڕه‌خسێندرێت ده‌گه‌ڕێنه‌وه.\nڕاگرتنی دامەزراندن لە هەرێمی كوردستان لە كاتێكدایە كە لە ژمارەكانی پێشووتریدا ڕۆژنامەی ״ئاژانس״ ئاشكرای كرد پارتی دیموكراتی كوردستان لەسەر سلكی هێزەكانی زێرەڤانی زیاتر لە پێنج هەزار عەرەبی سنووری پارێزگای موسڵی دامەزراندووە.\nلە بەرامبەردا لیوا قارەمان كەمال، جێگری هەیئەی ئەركان لە وەزارەتی پێشمەرگە بە ״ئاژانس״ی وت: ״لە سەرەتای ئەمساڵەوە لە لایەن ئەنجوومەنی وەزیرانەوە سەرجەم وەزارەتەكان بە وەزارەتی پێشمەرگەشەوە ئاگادار كراوەتەوە كە دامەزراندن ڕابگرن و كەس وەرنەگرن.״\nوتیشی: ״پێشتر پێشمەرگەیەك بە هۆیەك لە هۆیەكان شوێنەكەی چۆڵ ببوایە پڕ دەكرایه‌وه، بەڵام لە ئێستادا ئەوەش نەماوە بۆیە ناتوانین نە كەس دابمەزرێنن نە ڕێكاری لادان و دانان بگرینە بەر بۆ وەرگرتنی كەسانی تر.״\nبۆ چاره‌سه‌ری ئه‌وانه‌شی که ده‌یانه‌وێت له‌ناو حه‌شده‌وه بێنه‌وه قاره‌مان که‌مال پێی وایه تەنیا ڕێگە ئەوه‌یە فەرمانی تایبەت لە سەرۆكایەتیی هەرێمەوە دەربچێت بۆ دووبارە دەستپێكردنەوەی پڕۆسەی دامەزراندن.


لەمەودوا دەتوانیت لە ڕێگەی بەشی گەڕانی گووگڵەوە، پەڕگەکانت له گووکڵ درایڤ بدۆزیتەوە. – کەی ئای تی ئێن\nئەپ و نەرمەکاڵا 24, شوبات 2017\nله مەودوا لە سیستەمی ئەندرۆیددا بەهۆی نوێکردنەوەیەکی گووگڵ بۆ هەردوو ئەپی گووگڵ درایڤ و گەڕانی گووگڵ که ئەمڕۆ بڵاوکرایەوه، دەتوانیت لە بەشی گەڕانی گووگڵدا گەڕان بۆ پەڕگە و دۆکیۆمێنتەکان بکەیت و بیاندۆزیتەوە. هەروەکو گووگڵ ڕایگەیاندووە ئەم تایبەتمەندیە پێویستی کۆتا نوێکردنەوەی ئەپەکانە.\nبۆ گەڕان پێویستە لە ئەپی گەڕانی گووگڵدا گەڕان بۆ ئەو داوا و پەڕگەیە بکەیت کە دەتەوێت، پاشان بە کرتە کردن لە بەشی In appsـدا دەتوانیت ئیمەیڵ و ئەو پەڕگەیەت ببینیت کە مەبەستتە و بە دوایدا گەڕاویت.\nئاسانکاریەکی باشە بۆ ئەو کەسانەی کە بەکارهێنەری بیرگەهەوری گووگڵ درایڤن و خاوەن ڕێژەیەکی زۆر لە پەڕگە و زانیاریەکانن لە هەژمارەکەیاندا. وەشانەکە بەردەست بکەن لە ڕێگەی داگرتنی نوێترین وەشانی گووگڵ درایڤ.\nوەرگرتن لە گووگڵ پلەی ستۆر\nتاگەکان گووگڵ گووگڵ درایڤ وەشانی نوێ


چەكدارە بیانییەكانی ئیدلب سەرپشك دەكات\nتوركیا خۆی لەبەردەم گرێكوێرەی بەیەكدادانی سەربازی دەبینێتەوە\n2912 جار خوێندراوه‌ته‌وه\nدوای واژووەكردنی ڕێككەوتننامەی سوچی لە نێوان توركیا و ڕوسیادا بۆ مامەڵەكردن لەگەڵ ململانێی باكوری سوریا و بە تایبەتیش پارێزگای ئیدلب ، ئەنقەرە خۆی لە بەردەم گرێكوێرەی بەیەكدادانێكی سەربازی دەبینێتەوە لە هەمبەر ئەو گروپە چەكدارانەی حەوت ساڵ لەمەوبەر لە هەر چوار لای دونیاوە هێناونی و لە سەربازگەكانی تایبەت بە پارتی داد و گەشەپێدان و هاوپەیمانی باكوری ئەتڵەسی لە غازی عەنتاب ڕایهێناون ، دواتر بردوونیە نێو سوریا بۆ شەڕكردن لەگەڵ سوپای سوریا و كۆتایهێنان بە دەسەڵاتی بەشار ئەسەد كە گلاندن و لە ناوبردنی ئامانجە ستراتیژییەكەی توركیا و ڕۆژئاوا بوو.\nلەو بارەوە (نیزاڵ حەمادە) لە ( ئەلعەهدی ئیخباریدا ) نووسیویەتی : زۆر دەمێكە ئەرۆگانی سەرۆكی توركیا و هەر لە لە سەرەتای جەنگی سوریاوە ڕایگەیاندووە كە ئامانجەكەی كۆتاییهێنانە بە فەرمانڕەوایی سەرۆكی سوریا و ڕژێمەكەی ، لێرەشەوە وا دێتەبەرچاو كە توركیا كەوتۆتە تەڵەزگەیەكی ڕاستەقینەوە لە چۆنیەتی چارەسەر كردنی دۆسیەی چەكدارە بیانییەكان ، چونكە ئەنقەرە نە ئامادەیە جەنگێكی سەربازیان لە دژ هەڵگیرسێنێت كە كوژرانی سەربازانی سوپای توركیای لێ دەكەوێتەوه و توڕەیی شەقامی توركیاش دژ بە پارتی داد و گەشەپێدان دەورژێنێت و ئەنقەڕەش بەرژەوەندی لەوەدا نییە دەستبەرداری ئەو كارتەی دە‌ستی ( چەكدارە بیانییەكان ) بێت و بیانكاتە نیچیرێكی سوك و ئاسانی فڕۆكەوانی ڕوسیا و سوپای سوریا ، نە نیازی ئەوەشی هەیە بیانهێنیتە ناو توركیا ، لێرەشەوە ئەنقەرە چەند بژاردەیەكی خستۆتە بەردەم ئەو چەكدارە بیانییانە :\nهەر چەكدارێكی بیانی بیەوێت بگەرێتەوە وڵاتی خۆی توركیا كارئاسانی بۆ دەكات ، بەڵام ئەوە لە ئەستۆ ناگرێت كە لە ئایندەدا چی بەسەری دێت.\nهەر چەكدارێكی بیانی بیەوێت بچێتە ناو خاكی توركیا و تیایدا نیشتەجێ بێت ، توركیا ڕازییە و لاری نییە ، بەڵام بەو مەرجەی لە چەند شوێنیكی دیاریكراودا نیشتەجێ بن كە توركیا دیارییان دەكات و لە ژێر ڕاسپاردە و چاودێری خۆیدا دەبن ، ئەم پرسەش هەتا لە نێو ڕیزەكانی پارتی داد و گەشەپێدانیشدا خەڵكانێك دژنی و ئۆپۆزسیۆنی سوریاش ڕەتی دەكەنەوە.\nهەر چەكدارێك بیەوێت بچێتە ئەفغانستان كە شوێنێكی لەبەر دڵانە بۆ جیهادییەكان ، توركیا ئەو كارەی بۆ مەیسەر دەكات ، لە ڕاستیشدا ئەمساڵ و پاریش هەندێك لەو گروپە چەكدارانە لە ڕێگەی توركیاوە گەیشتوونە ئەفغانستان.\nهەر چەكدارێكی بیانی بیەویت بچێتە دەوڵەتێكی جگە لەو دەوڵەتانەی باس كران ، ڕێگەی پێ نادرێت ، مەگەر بچێتە سودان بەو پێیەی خەرتوم گرفتیكی ئەوتۆی لەوبارەوە نییە.\nهەر چەكدارێكیش ئەو بژاردانە ڕەتكاتەوە تەنها دوو بژاردەی دیكەی لەبەر دەستە :\nچوون بۆ ناوچەكانی ڕۆژهەڵاتی سوریا بۆ شەڕكردن لەگەڵ چەكدارە كوردەكان و سەربازانی ئەمەریكا تا ئەو كاتەی ئەنقەرە رێكەوتننامەیەك لەگەل ئەو هێزانەی ئەوێدا مرۆ دەكات.\nیان لە ناوچەیەكی دیاریكراودا قەتیسیان دەكات و دواتریش لە رێگەی كردەیەكی سەربازی بەسەریاندا دەدات.\nیاخود ریگەیان پێ دەدرێت بچنە ڕۆژهەلاتی حەما تاوەكو توركیا لە كردەیەكی سەربازیدا ڕووی بە ڕوویاندا نەتەقیتەوە و بەمەش ئەنقەرە دەیانخاتە بەردەم ڕەحمەتی سوپای سوریا و هاوپەیمانەكانی ، ئەوەش دەگوترێت كە توركیا بە دوای ووڵاتێكی دیكەدا دەگەڕێت چ لە خەلیج یان ڕۆژهەلاتی ناوەڕاست تاكو هەموو چەكدارە بیانییەكانی بۆ بگوازیتەوە.


فەلاح مستەفا پێشوازی لە شاندێكی وەزارەتی دەرەوەی كۆریا كرد\nئەمڕۆ یەكشەممە فەلاح مستەفا بەرپرسی پەیوەندیەكانی دەرەوەی حكومەت پێشوازی لە شاندێكی وەزارەتی دەرەوەی كۆریا كرد كە پێكهاتبوون لە بەڕێزان باڵیۆز لی جۆنگ گوان بەرپرسی فەرمانگەی كاروباری كونسوڵگەری و هاوڵاتیانی كۆریا لە دەرەوە و باڵیۆز كوان هی سێگ بەرپرسی فەرمانگەی كاروباری ڕۆژهەڵاتی ناوەڕاست و ئەفریقیا و بەرپرسی نووسینگەی باڵیۆزخانەی كۆریا لە هەولێر و ژمارەیەك ڕاوێژكار و یاریدەدەر.\nلە دیدارێكدا كە كاروان جەمال جێگری بەرپرسی فەرمانگە ئامادەبوو، باس لە پەیوەندیەكانی نێوان هەرێمی كوردستان و وڵاتی كۆریاو بارودۆخی ئەمڕۆی ناوچەكە كرا.\nبەرپرسی پەیوەندیەكانی دەرەوە باسی لە مێژووی پەیوەندیەكانی نێوان گەلی كوردستان و حكومەتی هەرێم و كۆماری كۆریا كرد كە چالاكی هێزەكانی زەیتون لە هەرێمی كوردستان بە سەرەتای ئەو پەیوەندیانە دادەنرێت.\nفەلاح مستەفا پوختەیەكی سەبارەت بە باردۆخی ئەمڕۆی عێراق و هەرێمی كوردستان قەیران و مەترسیەكان پێشكەش كرد و ئاماژەی بە رۆلی قارەمانانەی پێشمەرگە كرد كە بە نوێنەرایەتی جیهان شەڕ دژی ڕێكخراوی تیرۆریستی داعش دەكەن، هاوكات باسی لە ژمارەی زۆری ئاوارە ناوخۆیی و سوریەكان كرد لە هەرێم كە پێویستیان بە یارمەتی مرۆیی هەیە و لە بارودۆخێكی سەخت و دژوار ژیان بەسەردەبەن. هیوادارین حكومەتی كۆریا لە ڕووی مرۆیی هاوكاری زیاتر پێشكەش بە هەرێمی كوردستان بكات.\nلە بەرامبەردا باڵیۆز لی جۆنگ گوان بەرپرسی فەرمانگەی كاروباری كونسوڵگەری و هاوڵاتیانی كۆریا لە دەرەوە ئاماژەیكرد كە ئامانج لە سەردانەكەی لەپێناو پتەوكردنی پەیوەندی دوولایەنەو لەنزیكەوە ئاگاداربوونە لە بارودۆخی ئاسایشی ناوچەكە.\nهاوكات خۆشحاڵی خۆی دەربڕی بەرامبەر بە پێشكەوتنەكانی هەرێمی كوردستان و دووپاتی كردەوە كە حكومەتی كۆریا بەڵێنی داوە كە هاوكاریە مرۆییەكانی زیاتر بكات و چاوەڕوان دەكرێـت لە بەرنامەی ساڵی داهاتوودا ڕێژەی هاوكارییە مرۆییەكانی كۆریا بەرزتربێتەوە. بەڕێزیان ڕۆڵ و خەباتی پێشمەرگەی بەرزنرخاند لە ڕووبەڕووبوونەوەی چەكدارانی داعش و پاراستن و دابین كردنی ئاسایش.\nسەبارەت بە پەیوەندیەكانی نێوان هەولێر و بەغدا، بەرپرسی پەیوەندیەكانی دەرەوە ئاماژەیكرد كە سەرەتای قۆناغێكی نوێی دیالۆگ لە نێوان هەردوولا دەستی پێكردووە و شاندێكی باڵای هەرێمی كوردستان بە سەرۆكایەتی بەڕێز سەرۆكی حكومەتی هەرێم لە بەغدان بۆ ئەوەی گفتوگۆی زیاتر بكرێت لەسەر چارەسەركردنی پرسە هەڵواسراوەكان.\nوەزیرى دەرەوەى کۆمارى چیک سەردانى قەڵاى هەولێرى کردو دواتر کۆتایى بە گەشتەکەى هێنا\nدواى ئەوەى ئێوارەى دوێنێ بەڕێز لۆبۆمیر زاورالیك وەزیرى دەرەوەى کۆمارى چیک بە یاوەرى جێگرى وەزیرى بەرگرى ئەو وڵاتەو باڵیۆزى چیک لە عیراق گەیشتنە هەرێمى کوردستان و دیدارو کۆبوونەوەیان لەگەڵ بەرێزان سەرۆکى هەرێم و سەرۆکى حکومەت و گەورە بەرپرسان ئەنجامدا، سەرلەبەیانى ئەمڕۆ شاندى میوان بە یاوەرى فەلاح مستەفا بەرپرسى پەیوەندیەکانى دەرەوەى حکومەت سەردانى قەڵاى مێژوویى هەولێریان کردو لەلایەن دارا یەعقوبى سەرۆکى دەستەى باڵاى نووژەنکردنەوەى قەڵاى هەولێر پێشوازیان لێکرا.\nسەرۆکى دەستەى باڵاى نووژەنکردنەوەى قەڵاى هەولێر پوختەیەکى لەسەر مێژووى قەڵاى هەولێرو تەواوى شوێەوارەکان پێشکەش کردو سوپاسى رێکخراوى یۆنسکۆى کرد کە بەر لە چەند هەفتەیەک بە فەرمى قەڵاى هەولێرى خستە نێو لێستى شوێنەوارە مێژوویەکانى سەر بە یۆنسکۆ بۆ ئەوەى پارێزگارى لێبکرێت.\nدواى سەردانەکەى بۆ قەڵاى دێرینى هەولێر وەزیرى دەرەوەى کۆمارى چیک و شاندى یاوەرى کۆتاییان بە گەشتەکەیان بۆ هەرێمى کوردستان هێناو لەلایەن فەلاح مستەفا بەرپرسى پەیوەندیەکانى دەرەوەى حکومەت لە رێگەى فڕۆکەخانەى نێودەوڵەتى هەولێر بەڕێخران.\nوەزیرى دەرەوەى کۆمارى چیک بە یاوەرى جێگرى وەزیرى بەرگرى گەیشتە هەرێمى کوردستان\nلە چوارچێوەى بایەخدانى کۆمەڵگەى نێودەوڵەتى بە پەیوەندیەکانیان لەگەڵ هەرێمى کوردستان و پشتگیرى کردنى هەرێمى کوردستان لەرووى یارمەتى سەربازى بۆ رووبەڕووبوونەوەى تیرۆرستانى بەناو دەوڵەتى ئیسلامى و کۆمەک کردنى مرۆیى بۆ ئاوارەکانى سوریا و ناوچەکانى دیکەى عیراق لە هەرێم، ئێوارەى ئەمڕۆ لۆبۆمیر زاورالیك وەزیرى دەرەوەى کۆمارى چیک بە یاوەرى جێگرى وەزیرى بەرگرى و باڵیۆزى چیک لە عیراق گەیشتە هەرێمى کوردستان و لەلایەن د. فوئاد حوسێن سەرۆکى دیوانى سەرۆکایەتى هەرێم وفەلاح مستەفا بەرپرسى پەیوەندیەکانى دەرەوەى حکومەت و کاروان جەمال جێگرى بەرپرسى فەرمانگە و کونسوڵى چیک لە هەرێم پێشوازیان لێکرا .\nئەمەو بڕیارە وەزیرى دەرەوەى کۆمارى چیک و شاندى یاوەرى لەگەڵ بەڕێزان سەرۆکى هەرێمى کوردستان و سەرۆکى حکومەتى هەرێم دیدارو کۆبوونەوە ئەنجام بدەن.\nگەشتە چوار ڕۆژییەكەی چەند بەرپرسێكی باڵای حكوومەتی هەرێمی كوردستان بۆ ئەمەریكا، بەپێشكەشكردنی پرۆژەبڕیارێك بۆ كۆنگرێسی ئەمریكی كۆتاییهات\nگەشتە چوار ڕۆژییەكەی چەند بەرپرسێكی باڵای حكوومەتی هەرێمی كوردستان، بەپێشكەشكردنی پرۆژەبڕیارێك بۆ كۆنگرێسی ئەمریكی كۆتاییهات، كە برێتییە لەوەی دەسەڵات بدرێتە حكوومەتی ئەمریكا تا ڕاستەوخۆ كەلوپەلی سەربازی و چەك بداتە هێزەكانی پێشمەرگەی كورد و مەشقیان پێ بكات.\nدكتۆر فوئاد حوسێن سەرۆكی دیوانی سەرۆكایەتی هەرێمی كوردستان و بەڕێز فەلاح مستەفا بەرپرسی فەرمانگەی پەیوەندییەكانی دەرەوەی حكوومەتی هەرێمی كوردستان، ڕۆژی پێنجشەممەی ڕابردوو 20ـی 11ـی 2014، بەئەنجامدانی چەند دیدارێك لەگەڵ گەورەبەرپرسانی ئیدارەی ئەمریكا و ئەندامانی كۆنگرێس، كۆتاییان بەسەردانەكەیان هێنا بۆ واشنتۆن. لە ماوەی هەفتەی پێشوودا، شاندەكە كۆمەڵێك دیداری لەگەڵ چەند ئەندامێكی كۆنگرێس ئەنجام دا. پێشكەشكردنی پرۆژەبڕیارێك لە لایەن ژمارەیەك لە ئەندامانی كۆنگریسی ئەمەریكی بۆ لیژنەی كاروباری دەرەوەی دەستكەوتێكی گرنگ بوو.\nلەم بارەیەوە، دكتۆر فوئاد حوسێن گوتی "ئێمە ڕۆڵی كۆنگرێس بەرز دەنرخێنین كە ئەو پرۆژەبڕیارە مێژووییەی پێشكەش كردووە. بڕیارەكە، نەك تەنیا نیشانەی پابەندبوونی ئەمریكایە بەشەڕی دژەتیرۆرەوە، بگرە نیشانەی هاوپەیمانێتیی درێژخایەنی نێوان وڵاتە یەكگرتووەكان و گەلی هەرێمی كوردستانیشە.\nبڕیاری 5747 كە هەردوو حزب لە نێو ئەنجوومەنی نوێنەراندا پەسەندیان كردووە، لە لایەن سەرۆكی لیژنەی كاروباری دەرەوە، ئید ڕۆیس، كۆنگرێسمانی دیار، ئەلیوت ئەنگڵ - ەوە پێشكەش كراوە. شایانی زانینە، هەموو كەلوپەلە سەربازییەكانی كە ئێستا دەدرێتە حكوومەتی هەرێمی كوردستان دەبێت بەبەغدادا تێپەڕێت، ئەمەش، وای كردووە، پڕۆسەی ناردنی چەكی هێرشبەری قورس كە بۆ لێدان و لەناوبردنی یەكجارەكی تیرۆریستانی دەوڵەتی ئیسلامی(داعش) پێویستن، خاو و سنووردار بكات.\nشاندەكە، ڕۆژی پێنجشەممەی 20ـی 11ـی 2014 لەگەڵ گەورەبەرپرسانی ئیدارەی ئەمریكا و وەزارەتی بەرگری كۆبوونەوە. دیدارەكان لەگەڵ ژمارەیەك ڕاوێژكار و فەرمانبەرانی ئەنجوومەنی ئاسایشی نیشتیمانی كە برێتی بوون لە؛ فیڵ گۆردون و ڕۆبەرت مالی و ئەندی كیم، هەروەها جێگر و یاریدەدەرانی وەزیری بەرگری، ئەلیسا سڵۆكتین و مات سپینس و چەند فەرمانبەرێكی وەزارەتی دەرەوە، لەوانە، یاریدەدەری وەزیر، بۆنیت تالۆر و جێگری یاریدەدەری سكرتێر، برێت ماكگۆرك، كە هاوكات جێگری نێردراوی تایبەتی سەرۆكە بۆ كاروباری لەنێوبردنی دەوڵەتی ئیسلامی(داعش). لەم دیدارەدا، گفتوگۆ لەبارەی ستراتیجییەتی وڵاتە یەكگرتووەكانەوە دژی داعش و گفتوگۆكان لەگەڵ بەغدا و تەنگژەی مرۆیی لە هەرێمی كوردستان كرا.\nلەم بارەیەوە، بەڕێز فەلاح مستەفا، ئاماژەی دا " بەبێ هاوكاریی وڵاتە یەكگرتووەكانی ئەمریكا ناتوانین بەتەواوەتی داعش لەنێوببەین. تەنگژەكە ئاڵۆزە و ئێمەش پێویستمان بەپشتیوانیی سەربازی و ئابووری ئەمەریكا هەیە، هەروەها لە لایەنی یارمەتی مرۆییەشەوە".\nپێشڕەوییەكانی داعش لە عێراق و سوریا، تەنگژەیەكی مرۆیی گەورەی لێكەوەتووەتەوە. نێزیكەی 1.6 ملیۆن پەنابەر و ئاوارە ڕوویان تەنیا لە هەرێمی كوردستان كردووە. لەگەڵ هاتنی وەرزی زستانیشدا، سەتان هەزاران هەن كە هیچیان نییە و بەهۆی سەرماوسۆڵەوە تووشی كارەسات دەبن، ئەگەر پێداویستیی زستانەیان بۆ دابین نەكرێت. ئەمانە سەرباری ئەوەی حكوومەتی بەغدا، لە مانگی كانوونی دووەمەوە، دەستی بەسەر بەشە بوودجەی هەرێمی كوردستاندا گرتووە كە دەكاتە نێزیكەی 10 ملیار دۆلار، ئەمەش تەنگژەكەی گەورەتر كردووە.\nهەروەها دكتۆر فوئاد حوسێن و بەڕێز فەلاح مستەفا، چەند دیدارێكی جیاجیایان لەگەڵ ئەندامانی لیژنەی پەیوەندییەكانی دەرەوە و لیژنەی خزمەتگوزارییە سەربازییەكانی ئەنجوومەنی پیران ئەنجام دا، لەوانە سەرۆكی لیژنەی پەیوەندییەكانی دەرەوە، سیناتۆر، ڕۆبەرت میندز و هەریەك لە؛ سیناتۆر، جۆن ماككین و سیناتۆر، بن گاردین و سیناتۆر، جاك ڕید و سیناتۆر، تیم كین. سیناتۆر، جۆن ماككین، بەشاندی میوانی گوت "ڕۆژ نییە لەگەڵ هاوكارانم كار نەكەین بۆ ئەوەی چیتان پێویستە بۆتانی دابین بكەین، تا بتوانن ئەو تیرۆریستانە بشكێنن".\nلە ئاستی ئیعلامیشدا، نوێنەرایەتی حكوومەتی هەرێمی كوردستان، دانیشتنێكی گفتوگۆی بۆ شاندەكە ساز كرد، لەگەڵ هەریەك لە پەیامنێرانی؛ وۆڵ ستریت جۆرناڵ و ڕۆیتەرز و بلومبێرگ و مۆنیتەر و فۆرن پۆلیسی. لەو دانیشتنەدا، دكتۆر فوئاد حوسێن گوتی "ئێمە ئامادەی ڕووبەڕووبوونەوەین، بەڵام پێویستیمان بەچەكی قورسە، لەو باوەڕشدام زۆر زەحمەتە بتوانین بەردەوام بین، یان لایەنی كەم ناوچەگەلی دیكە ئازاد بكەین، ئەگەر ئەو چەكانەمان بۆ دابین نەكرێت". هەر لەم بارەیەوە، بەڕێز فەلاح مستەفا ئاماژەی دا "ناتوانین چیدیكە چاوەڕێی گەیشنی ئەو چەكانە بكەین لە بەغداوە، گرینگ ئەوەیە، ئێمە هاتینە وڵاتە یەكگرتووەكان بۆ ئەوەی ڕەوشەكە بۆ دۆستان و هاوپەیمانانمان باس بكەین".گەشتە چوار ڕۆژییەكەی چەند بەرپرسێكی باڵای حكوومەتی هەرێمی كوردستان، بەپێشكەشكردنی پرۆژەبڕیارێك بۆ كۆنگرێسی ئەمریكی كۆتاییهات، كە برێتییە لەوەی دەسەڵات بدرێتە حكوومەتی ئەمریكا تا ڕاستەوخۆ كەلوپەلی سەربازی و چەك بداتە هێزەكانی پێشمەرگەی كورد و مەشقیان پێ بكات.\nلە ئاستی ئیعلامیشدا، نوێنەرایەتی حكوومەتی هەرێمی كوردستان، دانیشتنێكی گفتوگۆی بۆ شاندەكە ساز كرد، لەگەڵ هەریەك لە پەیامنێرانی؛ وۆڵ ستریت جۆرناڵ و ڕۆیتەرز و بلومبێرگ و مۆنیتەر و فۆرن پۆلیسی. لەو دانیشتنەدا، دكتۆر فوئاد حوسێن گوتی "ئێمە ئامادەی ڕووبەڕووبوونەوەین، بەڵام پێویستیمان بەچەكی قورسە، لەو باوەڕشدام زۆر زەحمەتە بتوانین بەردەوام بین، یان لایەنی كەم ناوچەگەلی دیكە ئازاد بكەین، ئەگەر ئەو چەكانەمان بۆ دابین نەكرێت". هەر لەم بارەیەوە، بەڕێز فەلاح مستەفا ئاماژەی دا "ناتوانین چیدیكە چاوەڕێی گەیشنی ئەو چەكانە بكەین لە بەغداوە، گرینگ ئەوەیە، ئێمە هاتینە وڵاتە یەكگرتووەكان بۆ ئەوەی ڕەوشەكە بۆ دۆستان و هاوپەیمانانمان باس بكەین".\nشاندێکی باڵای حکومەتی هەرێمی کوردستان لەگەڵ بەرپرسانی ئیداری ئەمریکا وئەندامانی کۆنگریس و دەزگا هزری و ئەکادیمییەكانی ئەمەریكا كۆ دەبنەوە\nدکتۆر فواد حوسێن سەرۆكی دیوانی سەرۆكایەتیی هەرێم و فەلاح مستەفا بەرپرسی فەرمانگەی پەیوەندییەكانی حكوومەتی هەرێم رۆژی دووشەممە 17ـی 11ـی 2014 چەند چاوپێکەوتنێکیان ئەنجامدا لەگەڵ هەریەک لە سیناتۆر کارل لڤین ومایک لی لە لیژنەی خزمەتگۆزاری سەربازیەکان لە ئەنجومەنی پیران بۆئەوەی دوایەمیین پێشهاتەکانی شەڕی داعش و پێداویستیەکانی پێشمەرگەیان پێ ڕابگەیێنێن. سیناتۆر لڤین بە شاندەکەی گووت" زۆر هاوڕێی باشتان هەیە لە واشنتۆن و خۆشم یەکێکم لەوانە"\nهەر لەم دیدارەدا دکتۆر فواد ڕایگەیاند پێشمەرگە تەنها هێزە لە ناوچەکە کە خۆی گرتوە و توانای ئەوەی هەیە لە داعش بباتەوە و ئەگەر هات وچەکی قورس و کەل و پەڵ و ڕاهینانمان بۆدابینکرا ئەوە دەبینە ئەو هێزە کە لە پێگەی داعش کەمدەکات و ئەم تێروریستانە بنبڕ بکات.\nلەم كۆبوونەوەیەدا فەلاح مستەفا ئاماژەی بەوەدا كە دەبێ کۆمەڵگای نێودەوڵەتی بە ئەمریکاوەش ڕۆڵ ببینن لە کەمکردنەوەی هەڕەشەی داعش لەسەر ناوچەکە و گشت جیهان.\nلە لایەكی دیكەوە هەر لەم ڕۆژەدا شاندی هەرێمی كوردستان لەگەڵ بەرپرسانی ئیدارەی ئەمریکا و نەتەوە یەكگرتووکان کۆبووە بۆ دانوستاندن دەربارەی قەیرانی مرۆیی ئیستای هەرێمی کوردستان. فەلاح مستەفا بە خاتوو ئان سی رێچارد یاریدەدەری وەزیری دەرەوەی ئەمریکا بۆ ئوفیسی خەلک و ئاوارەکان و کۆچکردن و بەرێز ئەنتۆنیۆ گوتیریس نێردراوی باڵای نەتەوەیەگرتوەکانی ڕایگەیاند كە لە وەرزی زستانی کوردستان باران و بەفری زۆرە و پلەکانی گەرما زۆر نزم دەبەنەوە و ئاوارەكان لە هەرێمی کوردستان دەكەونە دۆخێكی زۆر ناخۆش بۆیە بێ یارمەتی نێودەوڵەتی ئەم زستانە دەبێتە زستانی قەیران بۆ ئاوارەكان.\nلە بەشێكی دیكەی چالاكییەكانی شاندی هەرێم دکتۆر فواد حوسێن و فەلاح مستەفا لە وەزارەتی دەرەوەی ئەمریکا بە مەبەستی باسکردن لە دانوساندنەكانی نێوان حکۆمەتی هەرێم و بەغدا چاویان بە بەرێز گێرالد فیرستاین کەوت کە جێگری یەکەمی یاریدەدەری وەزیری دەرەوەی ئەمریکایە. دکتۆر فواد داوی کرد لە ئەمریکا داوا لە بەغدا بکات بەشی هەرێمی کوردستان لە بودجەی فیدرالیەوە بدات وئاماژەی بەوەدا كە ئەگەر بەغدا وەك هاووڵاتیی مامەڵەی لەگەڵ خەڵكی هەرێمی كوردستان كردبا ئەوە هەموو كەس لە كوردستان حەزی لەوە دەبوو خۆی وەك بەشێك لە عێراق بزانێت.\nسەبارەت بە دۆخی ئاوارەكان شاندی هەرێمی كوردستان ئەوەیشیان بۆ جێگری یەکەمی یاریدەدەری وەزیری دەرەوەی ئەمریکا ڕوون كردەوە ئێستا هەرێمی کوردستان میوانداری ١.٦ ملیۆن پەنابەر كردووە، زۆریان لە شوێنی بینا و دەزگا گشتیەکان و قوتابخانە دەژین و هیچ ئامێری گەرمکەروەیان نیە تەنانەت جلی زستانیشیان کەمە. حکۆمەتی هەرێمی کوردستان لە گەڵ چەند لایەنی نێودەڵەتی ٢٦ کامپ و جێی کاتی دروست دەکات بۆ ئەوەی جێگای حەواندنەوە بۆ ئاوارەکان دابین بکات.\nهەروەها شاندەکە لەگەڵ چەند شروڤەکار و ئاکادیمیی ئەنستیتوتی رۆژهەلاتی نزیک لە واشنتون بەشێوەیەكی نافەرمی دەربارەی پێشهاتکەنی ئەم دواییە لە بوارەکانی ئاساییش و سیاسەت و بارودۆخی مرۆیی لە هەرێمی کوردستان كۆبوونەوە.\nشایانی باسە دکتۆر فواد و فەلاح مستەفا بۆ ئیوارە خوانێکی تایبەت لە لایەن گەورە پسپۆڕەکانی ناوەندە هزرییە پێشکەوتووەكانی واشنتون بانگهێشتكران.\nفەلاح مستەفا لەگەڵ نێردەی تایبەتی سەرۆك وەزیرانی بەریتانیا كۆبووەوە\nبەرپرسی پەیوەندیەكانی دەرەوە چاوی كەوت بە بارۆنێس ئێما نیكلسن نێردەی تایبەتی سەرۆك وەزیرانی بەریتانیا بۆ كاروباری بازرگانی و سەرۆكی دامەزراوەی ئەمماری خێرخوازی نێودەوڵەتی.\nلەسەرەتایی دیدارەكەدا باس لە بارودۆخی ئەمڕۆیی هەرێمی كوردستان و ناوچەكە و ئاوارە ناوخۆیی و پەنابەران كرا و تیشك خرایە سەر پەیوەندیەكانی نێوان هەرێمی كوردستان و بەغدا و كارە تیرۆریستیەكانی ڕێكخراوی داعش كە بەرامبەر خەلكی سیڤیل ئەنجامی دەدەن.\nهەروەها ئاماژەكرا بە هەوڵەكانی حكومەتی هەرێم لە ڕووی بایەخ دان بە پێشكەشكردنی خزمەتگوزاری و دابین كردنی پێداویستیەكانی ئاوارەكان و كاركردن لەگەڵ نەتەوە یەكگرتووەكان و ڕێكخراوە نێودەوڵەتیەكان.\nلە دیدارەكەدا بارۆنێس ئێما نیكلسن باسی لە چالاكیەكانی دامەزراوەكەیان كرد لە هەرێمی كوردستان كە كاردەكەن لەسەر هاوكاری كردنی ئاوارەكانی ناوخۆ كە ڕوویان لە هەرێم كردووە بە تایبەتی لە بوارەكانی تەندروستی و خوێندن. بۆ ئەم مەبەستەش ئێستا لە قۆناغی كۆتایی دروستكردنی سەنتەرێكی تەندروستین لە كەمپی خانكێ لە شاری دهۆك و جگە لەو كارانەی كە لە ناوچەكانی تری خوارووی عێراق ئەنجامیانداوە و نیازی ئەنجامدانی بەرنامەی خوێندنی خێران بۆ ئاوارەكان و هەوڵدەدەن سوود لەو مامۆستایانە وەربگرن كە دانیشتووی كەمپەكانن كە ئەمەش دەبێتە ڕەخساندنی دەرفەتی كار و پێشكەشكردنی خزمەتگوزاری بە ئاوارەكان. هەروەها هەوڵدەدەن كە ژمارەیەك كەل و پەلی زستانە بۆ ئاوارەكان دابین كردووە.\nبەجینۆساید ناساندنی تاوانەكانی دژ بە كوردانی ئێزیدی و پێكهاتەكانی تر تەوەرێكی تر دیدارەكە بوو.\nباڕۆنس ئێما نیكلسن دڵگرانی خۆی خستەڕوو بەرامبەر كارە قێزەونەكانی ڕێكخراوی تیرۆرستی داعش ئەویش كرداری جینۆسایدە بەرامبەر بە كوردانی ئێزیدی و پێكهاتەكانی تر و لە نزیكەوە كاردەكات لەسەر پێشكەش كردنی هاوكاری بۆ بەجینۆساید ناساندنی ئەو تاوانە لەسەر ئاستی نێودەوڵەتی.\nلە بەرامبەردا بەرپرسی پەیوەندیەكانی دەرەوە وێڕای بەخێرهێنانی بارۆنێس ئیما نیكلسن و شاندی یاوەری دەست خۆشی كرد لەو كاروچالاكیانەی كە ئەنجامیانداوە كە لە پێناو خزمەتی مرۆڤایەتی و كەمكردنەوەی ئێش و مەینەتی ئاوارەكان كردووە و داوایكرد كە بتوانن كار و چالاكیەكانیان فراوانتربكەن كە زۆربەی دانیشتوانی كەمپەكان سوود لە خزمەتگوزاریەكانی دامەزراوەكەیان وەربگرن بە تایبەتی كە ئێستا بەرەو وەرزی زستان نزیك دەبینەوە.\nسەبارەت بە پرسی بەجینۆساید ناساندنی كۆمەڵكوژی كوردانی ئێزیدی، فەلاح مستەفا داوای لە بارۆنێس ئێما نیكلسن كرد كە بەپێی ئەزموون و شارەزایی خۆی پشتگیری بكات لە كەیسی بە جینۆساید ناساندنی تاوانەكانی دژ بە كوردانی ئێزیدی.\nكونسولێ گشتی نوێی ئەڵمانیا سەردانی فەرمانگەی پەیوەندیەكانی دەرەوەی كرد\nبەڕێز جۆرج ئنزوێیلەر كونسوڵی نوێی ئەڵًمانیا بەمەبەستی دەست بەكاربوون سەردانی فەرمانگەی پەیوەندیەكانی دەرەوەی كرد و لەلایەن بەڕێز فەلاح مستەفا بەرپرسی فەرمانگەی پەیوەندیەكانی دەرەوە پێشوازی لێكرا بە ئامادە بوونی بەڕێز كاروان جەمال جێگری بەرپرسی فەرمانگەی پەوەندیەكانی دەرەوە.\nسەرتا بەڕێز جۆرج خۆشحاڵی خۆی دەربڕی بۆ دەست بەكاربوونی وەكو كونسوڵی گشتی ئەڵمانیا لە هەرێمی كوردستان و گووتی هیودارم بتوانم زیاتر پەیوەندیەكانی نێوان ئەڵمانیا و هەرێمی كوردستان زیاتر بەرەوپێش ببەم.\nدواتر سوپاسی حكومەتی هەرێم و گەلی كوردستانی كرد بۆ شەڕكردن لە دژی رێكخراوی تیرۆرستی داعش و پێشوازی كردن لەو ژمارە زۆرەی ئاوارە لە هەرێمی كوردستان و هاوكات پیشتوانی و پشتگیری حكومەتی ئەڵمانیا بۆ حكومەتی هەرێم دووپاتكردە لە رووی مرۆیی و سەربازی.\nپاشان بەڕێز فەلاح مستەفا بەناوی فەرمانگەی پەیوەندیەكانی دەرەوە و حكومەتی هەرێم بەڕێز جۆرجی بە گەرمی بەخێرهێنا و پشتیوانی و پشتگیری تەواوی بو بەڕێزیان دووپات كردە و هاوكات سوپاس و پێزانی گەل و حكومەتی هەرێمی دەربڕی بۆ پشتگیری حكومەتی ئەڵمانیا بۆ هەرێمی كوردستان و پێشكەش كردنی هاوكاری سەربازی و مرۆیی و كردنەوەی خولی مەشق و راهێنان بۆ پۆلێك لە ئەفسەرانی وەزارەتی پێشمەرگە. بەڕێز فەلاح مستەفا ئەو پشتگیریانەی بەگرنگ وەسف كرد و گووتی ئێمە سوپاسی حكومەت و گەلی ئەڵمانیا دەكەین و ئومێدەوارین ئەو هاوكاریانە بەردەوام بن. دواتر پوختەیەكی دەربارەی رەوشی ئێستای هەرێم و عێراق وە ناوچەكە لە رووی سیاسی و مرۆیی و ئاسایش پێشكەش بە ناوبراو كرد.\nلە كۆتاییدا هەردوولا هاوڕابوون لەسەر زیاتر بەرەوپێش بردنی هاوكاری و هەماهەنگی لە نێوان هەرێمی كوردستان و ئەڵمانیا بە لەبەرچاوگرتنی ئەو پەیوەندیە مێژووییەی كە لە نێوان هەردوو گەلی كورد و ئەڵماندا هەیە.


بەختی ئەمڕۆ"١٢"ـی ئاب - کەی مەگەزین\nبەختی ئەمڕۆ"١٢"ـی ئاب\nئەمڕۆ بەتەواوی لەگەڵ ھەمووان گونجاویت، بۆیە گرنگیدانت پێ پیشان دەدەن، لەسەر تۆ پێویستە پاڵپشتی و ھاوکارییەکانیان قبووڵ بکەیت، ھاوسەنگی ڕاگرتن لەنێوان پێدان و وەرگرتنی شتەکان، ھەمووان لەئامانجەکە نزیک دەبنەوە، بەڵام ئەم قۆناغە زۆر بەردەوامی نابێت، بۆیە کەمێک بیر لەخۆت بکەوە، ئەم ماوەیە زۆر بەھێمنی تەرخان بکە بۆ چاک کردنی کاتەکانی داھاتوو.\nلەکۆتاییدا کاتی ئەوە ھاتووە ماوەی داھاتوو تەرخان بکەیت بۆ جێبەجێ کردنی پلانەکانت کە ماوەیەکی درێژە لە خەیاڵت ھێشتووتەوە، تۆ بەدوای متمانەیی و پەرۆشی دەگەڕێیت، بەمەیش دەتوانیت پلانەکانت و ئارەزووەکانت بەجێ بگەیەنیت، بە ڕێزەوە پاڵپشتییەکان وەربگرە، نەک بەشێوازی داواکردن ھاوکارییەکان قبووڵ بکەیت لە کەسانی دەوروبەر.\nدەگەیتە ھۆشێکی ڕوون و مێشکێکی باش کەماوەیەکە بەدواییدا دەگەڕێیت، لەئەنجامی ئەم ھێزە ناوەوە، متمانەییت بۆ دروست دەبێت، بەم شێوەیە ھاوکاری و یارمەتیت بەدەست دەگات، ئەم ھاوکارییانە دوامەخە، بێ ئەوەی ئامانجەکانت فەرامۆش بکەیت.\nپێدەچێت گومانەکانی دوێنێ ئاگەدارت بکەنەوە لە سەرقاڵبوونت بەھۆی پێشکەوتنەکان، ھەوڵبدە وزەکەت بەکاربھێنیت بۆ دەستپێکردنی پڕۆژە نوێیەکانت و بڕیاردانی دروست، بەھۆی ئەوەی دۆخەکە ئاڕاستەیەکی باشی وەرگرتووە، تۆ ھەست بەئاسوودەیەکی زۆر دەکەیت بەھۆی ئەو شتانەی کە ئەنجامیان دەدەیت، بۆیە دەتوانیت خۆشی لەسەرکەوتنەکانی داھاتوو ببینیت، بەڵام خۆت مەبەستەوە بە پڕۆژەی زۆر، بەھۆی ئەوەی ھاوسەنگی ناوەوەت لەژێر ھەڕەشەدایە، ئەگەر نا لەڕووی دەروونییەوە زیانت پێ دەگات.\nلەکارەکەت تۆ سەرت کێشاوە بە نا ئومێدی، ئەمەیش سوود بە داواکارییەکانت ناگەیەنێت، ھاوپیشەکانت وا ھەست دەکەن تۆ لەدژیان کاردەکەیت، دەبێت ئەوەیش لەبیر نەکەیت ھەر ئەندامێک لە گروپەکەت گرنگی خۆی ھەیە، لەڕووی ژیانی تایبەتییەوە پێویستە ئامانجە ڕاستەقینەکانت دیاریبکەیت، ڕەنگە سەلامەتی ناوەوەت ببێتە ھۆی بەدەستێھنانی ئامانجەکانت، ھێمنیت و ئەنجامدانی ڕاھێنانی وەرزشی ڕێگەی ژیانت بەرەو پێشەوە دەبەن.\n"جەسور" لە مردن ڕزگاری دەبێت


ئێران داوا له بازرگانانی كوردستان ده‌كات داوای یاسایی لەسەر ئەمریكا تۆمار بكەن\nrekan 11/12/2018 - 15:41 بڵاوکراوەتەوە لە هەواڵ/كوردستانی\nبه‌هۆی ئه‌و سزایانه‌ی ئه‌مریكا خستۆیتیه سه‌ر ئێران سەركونسوڵی كۆماری ئیسلامی ئێران لە سلێمانی داوا لە بازرگانان و رێكخراوەكانی كەرتی تایبەت لە هەرێمی كوردستان دەكات، داوای یاسایی لەسەر ئەمریكا تۆمار بكەن.\nسەعدوڵا مەسعودیان، سەركونسوڵی كۆماری ئیسلامی ئێران لە سلێمانی، لە میانی بەشداریكردنی لە كۆنفرانسی نێودەوڵەتیی هاوبەش لەنێوان (زانكۆی پۆلیتەكنیكی سلێمانی و زانكۆی سلێمانی و زانكۆی كوردستان –سنە) وتی، گەمارۆ ئابووریەكان سەر ئێران، هۆكارە بۆ پەك خستنی كار و جوڵەی بازرگانی لە هەرێمی كوردستاندا، توند كردنەوەی ئەو سزایانەش چەند كاریگەری لەسەر ئێران هەبێت، ئەوەندەش بۆ وڵاتانی دراوسێ و دەوروبەر كاریگەری هەیە.\nوتیشی: داواكارم، ڕێكخراوەكانی كەرتی تایبەت، لە هەرێمی كوردستان، لە دادگای تاوانی نێودەوڵەتی سكاڵا تۆمار بكەن دەرهەق بە پەك خستنی جوڵەی بازرگانی و ئابووری هەرێم كە بەهۆی گەمارۆكان، ئەو كەرتە گرنگە پریشكی پەككەوتنی بەردەكەوێت.


گەورەترین قاچاخچی پەنابەرانی ئەوروپا کە کوردێکی باشوری کوردستانە لە ئیستنابوڵ دەستگیركرا – دەزگای لوتکە بۆ کاروباری ئاوارە و پەنابەران\nگەورەترین قاچاخچی پەنابەرانی ئەوروپا کە کوردێکی باشوری کوردستانە لە ئیستنابوڵ دەستگیركرا\nHome / هەواڵ / گەورەترین قاچاخچی پەنابەرانی ئەوروپا کە کوردێکی باشوری کوردستانە لە ئیستنابوڵ دەستگیركرا\nرۆژی چوارشەممەی رابردوو 29ی ئایار، لە ئۆپەراسیۆنێکی هێزەکانی تورکیا بۆسەر قاچاخچییەکانی ئەو وڵاتە، یەکێک لە گەورە قاچاخچیەكان کە کوردی باشوری کوردستانەو پەنابەرانی لەتورکیاوە دەگواستەوە بۆ وڵاتانی ئەوروپا لەگەڵ 25 كەسی دیكەدا دەستگیركرا.\nبەگوێرەی هەوالێکی ئاژانسی CNN Türk ، لە ئۆپەراسیۆنێكی ژوری بەقاچاخبردنی پەنابەران و بەیاساغبردنی مرۆڤ لە بەڕێوەبەرایەتی پۆلیسی ئیستانبوڵ، بە هاوكاری لەگەڵ میتی ئیستانبوڵ و یەكەی پاراستنی كەناراوەكان لەو شارە، یەكێك لە گەورەترین قاچاخچیەكانی پەنابەران دەستگیرکرا، كە سەرۆكی تۆڕێكی گەورەی قاچاخچیەكانە.\nبەپێی زانیارییەکان ئەو گەورە قاچاخچییە ناوی (ئـ.ع.ت)ە کوردەو خەڵكی باشوری كوردستانە ، کە سەرۆكی تۆڕێكی گەورەی قاچاخچیەكانە، کارییش گەیاندنی پەنابەران بووە لە رۆژهەڵاتی ناوەڕاستەوە بۆ ئەوروپا.\nهەر لەو ئۆپەراسیۆنەدا کە لە چوار ناوچەی ئیستانبوڵ ئەنجامدران 25 تۆمەتباری دیکەش دەستگیرکراون، کە ویستویانە لە رێگە ئاویەكانەوە بەرەو دەرەوەی توركیا هەڵبێن، بەڵام لەناو بەلەمەكەدا دەستگیرکراون.\nبەپێی ئاژانسەکە لەكاتی پشكنینی بەلەمەكەشدا دەستیشگیراوە بەسەر بڕێك لە ماددەی هۆشبەردا، لەگەڵ بڕێكی زۆر لە دۆلاری ئەمریكی و یۆرۆدا كە بە رێگەی نایاسایی دەستیانكەوتوە.\nئەوەشخراوەتەڕوو، تۆمەتبارەکان لە ماوەی ساڵی رابردودا هەوڵیانداوە بە شێوەیەكی یاساغ 569 پەنابەر لە سنورەكان بپەڕێننەوە و لە چوارچێوەی پشكنینەكاندا توانراوە دەست بگیرێت بەسەر شەش ئۆتۆمبێل و شەش بەلەمدا كە ژمارەیەكی زۆر هێلەكی سەلامەتیان تێدابوە.\nلە لێكۆڵینەوەكانیشدا دەركەوتوە، لە بەرامبەر كاری بە یاساغبردنی پەنابەران بۆ ئەوروپا، ئەو تۆمەتبارانە بۆ بە قاچاغبردنی هەر كەسێك، پێنج هەزار یۆرۆ-یان وەرگرتوە، بەو پێیەش ساڵانە نزیكەی دوو ملیۆن یۆرۆ-یان دەستكەوتوە.


وەڵامێك بۆ مەریوان نەقشبەندی….. – Denegkan\nوەڵامێك بۆ مەریوان نەقشبەندی…..\nجارێ خۆتان لە مافەكانی منداڵان و شێوازی پەروەردەی سەردەم تێبگەن، ئەمجا قسە لەسەر تێگەیاندی خەڵك بكەن!\nوەڵامێك بۆ مەریوان نەقشبەندی بەڕێوەبەری ڕاگەیاندنی وەزارەتی ئەوقافی حكومەتی هەرێمی كوردستان.\nلە ژمارە 437 ی ڕۆژنامەی هاوڵاتیدا، وە دواتریش لەچەند سایتی ئەنتەرنێتیدا، لەبەرامبەر كردنەوەی خولی ئەزبەر كردنی قورئان بۆ منداڵان لە لایەن وەزارەتی ئەوقافی حكومەتی هەرێمی كوردستانەوە بابەتێكم بڵاوكردەوە لە ژێر ناونیشانی "خولەكانی ئەوقاف و كاریگەری لەسەر پەروەردەی منداڵان..!!" بەدوای ئەودا و سەبارەت بە هەمان مەسەلە لە ژمارەی 6 ئۆكتۆبەردا چاوپێكەوتنێكم لەگەڵدا سازدرا. دوابەدوای بڵاو بوونەوەی ئەو بابەت و چاوپێكەوتنەی من هەروەها بڵاو بوونەوەی چەند بابەتێكی تر لەم بارەوە لە لایەن نووسەرانەوە، بە ئیمزای بەڕێوەبەری وەزارەتی ئەوقافی حكومەتی هەرێمی كوردستان مەریوان نەقشبەندی لە ڕۆژی 15-7-2008 لە سایتی ئاوێنەدا بەناوونیشانی "ئیسلامی و عەلمانی داخ بە ئەوقاف دەڕێژن" و دواتریش هەمان نووسین لە سایتی تر بەڵام ئەمجارەیان بەناوونیشانێكی تر "ئه‌وقاف له‌نێوان چه‌كوشی عه‌لمانیه‌كان و سندانی ئیسلامیه‌كاندا" بڵاوكرایەوە كە نیگەرانی و وەڵامی وەزارەتی ئەوقافە بەو بابەتانەی لەسەر ئەو مەسەلەیە بڵاو كرانەوە، تا ئەو جێگەیەی بە من دەگەڕێتەوە وەك یەكێك لەو كەسە عەلمانیانەی كە زۆرجار لەسەر ئەم مەسەلەیەم نووسیوە، وەڵامدانەوەكەی ئەوقاف جێگەی سەرنجی منەو بە پێویستم زانی وەڵامی پێدەمەوە.\nسەرەتا بەپێویستی دەزانم لەوێوە دەست پێبكەم كە سەرباری پرۆسەی بەردەوامی كردنەوەی ئەم خولانە بۆ قۆرغ كردنی بیروهۆشی مندڵان و گۆشەگیركردنیان لە حوجرەكان و مزگەوتەكاندا، مەریوان نەقشبەندی دەیەوێت بۆ ئێمە تەوزیح بدات كە ئەو منداڵانە ئازادانە بەشداری ئەو خوڵانە دەكەن وبە ئاگاداری و بڕیاری بەخێوكەرانیان هاتوون. ئەو دەیەوێت بێئاگایی خۆی لەوەنیشان بدات كە ئەو منداڵانە بەتەمەن زۆر بچوكن و ئەسڵەن لە تەمەنێكدا نین كە بتوانن بڕیاری خۆیان بدەن لەسەر بەشداریكردن یان نەكردنیان لەم جۆرە خولانەدا، وە لەهەمان كاتدا ئەم منداڵانە ناتوانن سود و زیانەكانی خولی قورئان ئەزبەركردنەكەی وەزارەتی ئەوقاف بزانن. ئەمە ئیتر ناتوانیت ناوی لێبنێیت "بڕیاری ئازادانە"، هەروەها ئاگاداری خانەوادەكانیان ناكاتە حەزوئارەزووی منداڵەكان، لە لایەك ئێوە خەریكن ئەم كارە دەكەن بە عورف و باو ساڵانە دەستی بۆ دەبەن، لە لایەكی تریشەوە بەشێك لەو خانەوادانە بە هۆی شارەزا نەبوون و كەمی ڕادەی ووشیارییانەوە پێیان وایە كارێكی باش دەكەن و ئەشێ بەزۆریش بیان نێرن بۆ خولەكان، چونكە لەكۆمەڵگای كوردستاندا زۆر كردن و سەپاندن بەسەر منداڵاندا سەرەتاییترین شتێكە ڕۆژانە دەستی بۆ دەبرێت لە لایەن گەورەكانەوە بێ گوێدانە حەزوئارەزووەكانی منداڵان و مافەكانیان.\nبەڕێوەبەری ڕاگەیاندنی وەزارەتی ئەوقاف لە مانشێتی نووسینەكەیەوە دەڵێ "ئیسلامی و عەلمانی داخ بە ئەوقاف دەڕێژن"، دیارە تا ئەو جێگایەی بە ئیسلامییەكان ئەگەڕێتەوە لەم سەری میانڕەویانەوە تا ئەو پەری توندڕەوو تیرۆریستیان، ئاشكرایە كە دەیانەوێت كۆمەڵگای كوردستان بكەن بە نموونەی ووڵاتی ئەفغانستان و سعودیە و جمهوری ئیسلامی ئێران، ئیتر خوێنەر باش دەزانێ كردنی كۆمەڵگای كوردستان بە ئەفغانستان و جمهوری ئیسلامی ئێران یانی چ مەئسات و جەهەنەمێك بۆ منداڵان و ژنان بەتایبەتی، وە بۆ كۆمەڵگا بەگشتی! لێرەوەیە ئەگەر ئەوان لەسەر ئەم مەسەلەیە بە جواب هاتبن ئەوا ئەوان شینی بەدەستەوەگرتنی هەموو ئامرازەكانی جێبەجێكردنی داب و نەرێتی ئاینی و پەروەردەی ئاینی وە بەگشتی هەوڵی بەئیسلامیكردنی كۆمەڵگا ومل كەچ كردنیان دەدەن بە یاساكانی سەردەمی نەزانی و تاریكی، یانی بەكورتی شینی ئەوان بۆ هەریسەكەیە نەك بۆ خەمخۆریان بۆ منداڵان وەك ئینسان و خەمی پەرەوەردە كردنیان بەشێوەیەكی زانستی و پێشكەوتووی سەردەم.\nبەڵام تا ئەو جێگایەی بە عەلمانییەت دەگەڕێتەوە، دیارە ئاشكرایە كە ئەو برادەرەی ئەوقاف مەبەستی لە عەلمانییەت شەخێی من (من و ئەو كەسە عەلمانیانەیە كە لەسەر خولەكانی ئەزبەركردنی قورئان لەلایەن ئەوقافەوە بۆ منداڵانیان نووسی) ئامانجی من شتێكی ترەو پەیوەندی بە داخ ڕشتنەوە نییە بە وەزارەتی ئەوقاف، بەڕاستی من هیچ داخێكی شەخێی ئەوانم لەدڵ نییە تا بمەوێت پێیان بڕێژم، بەڵكو ئامانجی من مەسەلەیەكی مرۆیییە، وە خەم و ئەركێكی پەروەردەییە بۆ منداڵانی كوردستان بە پێی فەلسەفەیەك كە تەواو ئاشناو نزیكە لە دنیای منداڵان و گەشەكردنی باری فیكری و جەستەیییان، نووسینەكانی من ڕەخنەیە لەحكومەتی هەرێمی كوردستان و بە تایبەتیش لە وەزارەتی پەروەردەو ڕۆشنبیری، كە ئەركی ئەوانە كاتی دەست بە تاڵی و پشوی قوتابخانەكان بە خولی بەسود پڕ بكەنەوە بۆ منداڵان لە بری خولی ئەزبەر كردنی قورئان. قسەو باس و ڕەخنەكانی من لە سەر پەروەردەو فێركردنی منداڵان ئەنجامی خوێندنەوەكی قووڵە سەبارەت بە گەشەو پەروەردەی منداڵان، وە ئەنجامی خوێندنی باڵاو كاركردنمە وەك مامۆستا و پەروەردكار، وە هەروەها كاركردی نزیكەی 10 ساڵم لەگەڵ منداڵان و سەنتەری بەرگری لە مافەكانی منداڵاندا چ لە كوردستان و عێراق، وە چ لە ئەوروپا، نەك داخ ڕشتن بە ئەوقاف وەك ئەو برادەرەی بەڕێوەبەری ڕاگەیاندنیان لێی حاڵی بووە! بۆیە بە ڕاستی هەر لە مانشێتی نووسینەكەیەوە تێكەڵ كردن و ڕیزكردنی ئەم دووناوە عەلمانی و ئیسلامی لەلایەن ئەو بەڕێزەوە ئەمە ئیتر دووبارە بێئاگاییانە لەچۆنێتی و شێوازەكانی پەروەردەو فێركردنی منداڵان و ئامانجی ئێمە لەم پرۆسەیەدا. كە بەتەواوی دوو دنیای جیاوازو دووفەلسەفەی جیاواز دوو مرۆڤی تەواو جیاواز بەرهەم دەهێنێ.\nلە جێگایەكی تر بەڕێوەبەری ڕاگەیاندنی ئەوقاف دەڵێ" به‌ڵام ئه‌وانه‌ی خۆیان ناوناوه (عه‌لمانی) ئیشیان بووه به‌ره‌خنه‌گرتنی مه‌لای مزگه‌وته‌كان‌و دروستكردنی مانشێت له‌سه‌ریان‌و هه‌ندێكیشیان، هه‌ر هاتنه‌گۆ، به‌سوك‌و ئاسانی ده‌ڵێن: باشه ئه‌وقاف ئیشی چییه؟ وه‌زاره‌تی ئه‌وقاف وه‌زاره‌تی خادیمه گه‌نده‌ڵه‌كانه‌و..هتد)"هەروەها لە شوێنێكی تر دەڵێ" من دوو كابینه‌یه له‌وه‌زاره‌تی ئه‌وقافدا كارده‌كه‌م‌و خوازیاربووم یه‌كێك له‌و «عه‌لمانی»و «ئیسلامی»یانه، پرۆژه‌یه‌كی هاوسه‌نگ‌و گونجاوی پێبێت، كه تێیدا مافی هه‌موان پارێزراوبێت‌و له‌گه‌ڵ دۆخی یاسایی‌و كۆمه‌ڵایه‌تی‌و سیاسی ئه‌مڕۆی كوردستاندا هه‌ڵبكات، به‌ڵام زۆر به‌داخه‌وه ده‌ڵێم ئه‌وه‌م نه‌دیوه‌و نه‌بیستوه، بۆیه تكایه له‌بری ره‌خنه‌و هێرشكردن، پرۆژه‌ی پێكه‌وه‌ژیان‌و رێكخستنی باشتری ئازادی ئاینی‌و گه‌شه‌كردنی كۆمه‌ڵگاكه‌مان پێشكه‌ش بكه‌ن" دیارە من هچ كات ڕەخنەم لە مەلا نەگرتووە بەدەر لە سیستەمی ووڵات و ئەوقاف و كاروباری ئاینی و بەگشتی بەدەر لە حكومەتی هەرێمی كوردستان و شێوازی حوكمڕانی دەسەڵاتیان، چوونكە ئاشكرایە ئەم مەسەلەیە وابەستەیە بە سیستەم و یاساو ڕێسای وڵاتەوە، كە مەلاش بۆخۆی ئامرازێكی جێبەجێكردنی ئەم پەیام و یاسایەی وەزارەتی ئەوقافە، لێرەوەیە من ڕەخەم گرتووە نەك ڕەخنە گرتن لە مەلا وەك تاكە كەسێك لە كۆمەڵگادا، ئیتر نازانم كاكی بەڕێوەبەری ڕاگەیاندنی ئەوقاف پێی وایە منێكی عەلمانی دەبێ چ چاوەڕوانییەك لە مەلا بكەم (مەبەستم لە مەلا وەك مهنەو كارەكەیەتی نەك وەك مرۆڤێك)!\nكاتێكیش قسە دێتەسەر پرۆژە و داوای هاوكاری، ڕیشەی كێشەكە لەوێوەیە كە عەلمانی و ئیسلامی دووبیركردنەوەی جیاوازو دوور لەیەكیان هەیە بۆ مەسەلەی پەرەوەردەو فێركردنی منداڵان، ئەوەش كە من ئامانجمە وەك كەسێكی عەلمانی نابێ و ناكرێ منداڵ لە ئاین و كاری حیزبی و سیاسی و هەر مەسەلەیەكی تر كە لەگەڵ تەمەن و توانایی جەستەی و فیكری منداڵان، وە لەگەڵ هەرجۆرە پێشێلكارییەكی مافەسەرەتاییەكانیاندا نایەتەوە، نزیك بكرێتەوە. ئێوەش چ وەك حكومەت و چ وەك وەزارەتی ئەوقاف ئەو كارانە یان لانی كەم بە ئاشكرا بەشێك لەو كارانە بەسەر منداڵاندا دەدەن، ناكۆكی و لەبەرامبەر وەستانەوەی من بۆ ئێوەی دەسەڵاتدار لێرەوە سەرچاوە دەگرێت.\nسەربارەت بە ئاین و خولی ئەزبەر كردنی قورئان بۆ منداڵان، مەسەلەكە جیاوازەو پەیوەندی بە " پرۆژه‌ی پێكه‌وه‌ژیان‌و رێكخستنی باشتری ئازادی ئاینی‌و گه‌شه‌كردنی كۆمه‌ڵگاكه‌مان پێشكه‌ش بكه‌ن" ە وە نییە! بەڵكو مەسەلەكە لەوێوەیە كە بەرنامەو فەلەسەفەكەی تۆ منداڵان فێری گۆشەگیری و كۆنەپەرستی و توندو تیژی دەكات و دژی پرۆسەی بیركردنەوەی منداڵانە، وە ئامانجی من و بەرنامەی منیش مرۆڤی ئازاد و ئارام دوور لە توندوتیژی، وە بۆ خۆشبەختی و پێشكەوتووی دواڕۆژی كۆمەڵگا پەروەردەو بەرهەم دەهێنێت، منداڵ پەیوەندی بە ئازادی ئاینەوە نییەو ناكرێ ئەم مەسەلانە بەو شێوەیە تێكەڵ بكرێن.\nلەكۆتاییدا من دەمەوێت بپرسم ئایا بەڕاستی ئەگەر دەسەڵاتێكی وەك حكومەتی هەرێمی كوردستان كە بەئەندازەی چەندین ووڵاتی دنیا سەروەرت و سامانی لەبەردەستدایە، وە یان وەزارەتێك وەك وەزارەتی پەرەوەردە كە بەشێك لەو دەسەڵاتە پێك دەهێنێت ئەگەر خەمی منداڵان و پەروەردەو فێركردنیەتی بەشێوازێكی زانستیانەی پێشكەوتووی سەردەم، ناكرێت قوتابخانەو دەیان خولی هاوینەی پڕ سود بۆ منداڵان بكاتەوە؟ هەر وەك چۆن لە دنیای پێشكەوتوودا باوەو هەیە دەكرێ لە كاتی هاوینانیشدا بۆ ئەو منداڵانەی كە دایك و باوكیان كار دەكەن یان هەموو ئەو منداڵانەی ئارەزوو دەكەن قوتابخانە بەردەوام كراوە بێت لەگەڵ دابینكردنی پێداویستییەكانی منداڵان لەخواردن و خواردنەوەوە بگرە تا هەموو پێداویستییەكانی سەرحاڵی و خۆشی بۆ منداڵان، كردنەوەی دەرگای قوتابخانەیەك لەچەند گەڕەكێكی نزیك لەیەك و هەر هەفتەیەو كاركردنی چەند مامۆستایەك لەگەڵیاندا بە تایبەتیش مامۆستای وەرزش و وێنەو مۆسیقا، یان مامۆستای كۆمپوتەرو زمانی ئینگلیزی …هتد، هەروەها هەرجارەو سەردانی كارگەو دامەزراوەو دەزگایەك كە منداڵان لێی فێرببن و شتێكی تازەی تیابێت بۆیان، ئەم كارە گەورەترین خزمەت بە گەشەی جەستەی و فیكری منداڵان و بردنەسەرەوەی ئاستی زانیارییان دەكات، ئەگەر بێت و بەپێی بەرنامەیەكی پێشكەوتووی پوخت و نەخشە بۆ داڕێژراو ئەنجامبدرێت، ئەمە ئیتر یەكێك لەو پرۆژانەیە كە هیچ شتێكی عەجیب و غەریب نییە و تەنها ئەوەندەی دەوێت بودجەیەكی زۆر كەم لەوەی كە ڕۆژانە لەدەمی خەڵكی دەگرنەوەو بە تاڵانی دەبەن، بەشێكی زۆر كەمی بۆ خزمەتكردن بە منداڵان و گەشەی فكری و تەندروستیان خەرج بكەن و واز لەم خولی ئەزبەر كردنانە بێنن. گلەیی ئەوەش نەكەن بڵێن كەس هاوكاریمان ناكات و پرۆژەیان نییە.\nNext تیرۆری رۆژنامه‌نووسان


گرووپێک له 37 زانای وڵاتیه‌کگرتوه‌کانی ئه‌مریکا که توێژینه‌وه‌کانیان سه‌نگی ده‌خاته سه‌ر ژیانی کێوی له جه‌مسه‌ری باکوور، له‌نامه‌یه‌کدا داوایان له 2 ئه‌ندامی کۆنگرس کردوه له‌ناوچه‌ی ژیانی گیانداره کێویه‌کان ڕێگا به پشکنین و دامه‌زراوه‌ی ده‌رهێنانی نه‌وت و گاز نه‌درێت.\nزاناکان و چه‌ند به‌رپرسێکی پێشووی خانه‌نه‌شین له به‌رێوبه‌رایه‌تی ماسی و ڕاوه‌ماسی ئه‌لاسکا و ڕووپێوی جێۆلۆجی ئه‌مریکا و خزمه‌تگوزاری ماسی و ژیانی کێوی ئه‌مریکا، له نامه‌یه‌کدا بۆ سیناتۆر لیز مۆرکۆفسکی له‌ولایه‌تی ئه‌لاسکا و ماریا کانتویل له واشنتن، داوایان کردوه کاری پشکنین بۆ نه‌وت و گاز له‌ناوچه پارێزراوه‌کان "له‌گه‌ڵ خواستی دامه‌زراندنی ناوچه پارێزراوکان ناگوونجێت".\nبۆ ئه‌م مه‌به‌سته مۆرکۆفسکی که کۆماریه، پرۆژه یاسایه‌کی خسته به‌رده‌م کۆنگرس، له‌وانیه سنووری پشکنین بۆ نه‌وت و گاز دانێت، ئه‌مه‌ش ڕێگا ئه‌دات به بنیاتنانی ڕێگا و ژێرخانی دیکه‌ی پێویست له‌ناو ناوچه پارێزراوه‌که‌دا بۆ ئه‌نجامدانی پرۆژه‌کانیان.\nزاناکان ده‌ڵین لێدانی بیر له که‌نار به‌تایبه‌تی له‌ناوچه‌ی سه‌روو بازنه‌ی جه‌مسه‌ری باکوور بۆ گیانله‌به‌ران و ژینگه زیانبه‌خش ده‌بێت، له‌به‌ر ئه‌وه‌ی سه‌رچاوه‌کانی پشتیوانی ژیانی گیانداران ده‌کات وه‌ک ورچی سپی و ورچی بۆر و چه‌ندین گیاندارانی که و گۆڕانکاری به‌سه‌ردا دێت.\n12 که‌س له دیزنی‌لاند تووشی نه‌خۆشی نیمۆنیا – هه‌وکردنی سی – ده‌بن.\nلۆس‌ئه‌نجلس - ڕۆیته‌رز\nبه‌رپرسانی ته‌ندروستی له ئنهایم ڕایانگه‌یاندا، دوای تووشبوونی 12 که‌س له‌نێوانیاندا 9 گه‌شتیار و بڵاوبوونه‌وه‌ی جۆرێکی نه‌خۆشی قورسی نیمۆنیا – هه‌وکردنی سه‌یکان – دیزنی‌لاند ده‌رگاکانی داخستوه و ڕێڕه‌وی گواتستنه‌وه‌ی هه‌وای خاوێنکردوه‌ته‌وه.\nجێسیکا جۆد له ناوه‌ندی چاودێری ته‌ندروستی ناوچه‌ی ئۆرانج ووتی دۆخی یه‌کێک له3 که‌سی تووشبوو که په‌یوه‌ندیان به دیزنی‌لانده‌وه نیه مه‌ترسیداره و کێشه‌ی ته‌ندروستی دیکه‌یشی هه‌یه.\nپامێلا هیمیل گه‌وره به‌رپرسی ته‌ندروستی له‌هاوینه‌هه‌واری واڵتدیزنی له‌بڵاوکراوه‌یه‌کدا ده‌ڵێت به‌رپرسانی هاوینه‌هه‌واره‌که دوای ئاگه‌دارکردنه‌وه‌یان له توشبوونه‌کان، بریاریان داوه، بۆ له‌ناوبردنی به‌کتریا ڕێڕه‌وی فێنکردنه‌وه خاوینکه‌نه‌وه.\nڕێڕيوی فێنکردنه‌وه بۆ به‌کارهینانی جیاوز له دیزنی‌لاند ئاوی سارد دابین ده‌کات، ته‌موو هه‌ڵم ده‌رده‌کات، که له‌وانیه به‌کتریای نیمۆنیای تێدابێت نه‌شونما بکات.\nدزنی‌لاند له ساڵی 1955دا کراوه‌ته‌وه، ده‌یان هه‌زار که‌س ڕۆژانه سه‌ردانی ده‌که‌ن و کۆمپانیای واڵتدیزنی خاوه‌نداری ده‌کات.\nنه‌خۆشیه‌که له‌ڕێگای هه‌ناسه‌دانه‌وه له‌ته‌موومژدا ئه‌گه‌ر به‌کتریای نیمۆنیای تێدابێت بڵاوه ده‌بێته‌وه، به‌ڵام له‌که‌سێکه‌وه بۆ که‌سێکی بڵاو نابێته‌وه.\nکه‌سانی به‌ته‌مه‌ن و نه‌خۆش زیاتر تووشی ده‌به‌ن. ناوی نه‌خۆشیه‌که له‌بڵاوبوونه‌وه‌ی نه‌خۆشیه‌که‌وه هاتوه له کۆنگره‌ی یه‌که‌ی له‌شکری ئه‌مریکا له ساڵی 1976دا له فیڵدافیا و گیان له‌ده‌ستدانی 34 که‌س به‌و هۆیه‌وه.\nله تانزانیا به‌هۆی کۆلێراوه 18 که‌س گیان له‌ده‌ست ده‌ده‌ن.\nنایرۆبی – کینیا\nوه‌زاره‌تی ته‌ندروستی بڵاویکرده‌وه، بڵاوبوونه‌وه‌ی نه‌خۆشی کۆلێرا له تانزانیا بۆته هۆی گیان له‌ده‌ستدانی 18که‌س له 2 مانگدا، ئاگاهیشیدا له‌وه‌ی له‌گه‌ڵ به‌رده‌وامبوونی وه‌رزی باران دۆخه‌که خراپتر ده‌بێت.\nوه‌زاره‌ته‌که ده‌شڵێت، بڵاوبوونه‌وه‌ی نه‌خۆشی له نێوان مانگی 9ی ڕابردوو تا کۆتایی مانگی 10 گه‌شتۆته 570 حاڵه‌ت و 18 گیان له‌ده‌ستدانی لێکه‌وتوه‌ته‌وه، داوای له‌ده‌سه‌ڵاتی خۆجه‌یش کرد، بۆ بڵاونه‌بوونه‌وه‌ی زیاتری نه‌خۆشی ڕێوشوێنی پێویست بگرنه به‌ر.\nله‌ساڵی 2015دا له ته‌نزانیا گه‌وره‌ترین تووشبوونی نه‌خۆشی کۆلێرا که‌وته‌وه، زیاتر له 10 هه‌زار که‌س تووشبوون و گیان له‌ده‌ستدانی 150 که‌سی لێکه‌وته‌وه.\nکۆلێرا له‌ڕێگای پیسبوونی ئاو و خواردن بڵاو ده‌بێته‌وه و ده‌بێته هۆی سکچوونی تووند.\nبه‌رنامه‌ی زانست و ته‌کنه‌لۆجیا 11- 13-2017


كۆبوونەوەكەی یەكێتی و پارتی دواخرا – تۆڕی میدیایی خەڵک\nكۆبوونەوەكەی یەكێتی و پارتی دواخرا\n2019/06/09 - 9:08 AM\nبڕیاربوو بۆ پرسەكانی بەشداری یەكێتی لەكابینەی نوێ و مەراسیمی سوێندخواردنی سەرۆكی هەرێم و دانانی پارێزگاری كەركوك، ئەمڕۆ یەك شەممە، یەكێتی و پارتی لە هەولێر كۆببنەوە، بەڵام كۆبوونەوەكە بۆ كاتێكی نادیار دواخرا.\nبەپێی زانیارییەكان، بڕیاری كۆبوونەوەكە هەڵوەشاوەتەوە و پارتی وادەی كۆبوونەوەیان لەگەڵ یەكێتی بۆ دوای دەستبەكاربوونی نێچیرڤان بارزانی دواخستووە.\nدواخستنی كۆبوونەوەكە لەكاتێكدایە، كە بڕیارە سبەینێ سەرۆكی هەرێم سوێندنی یاسایی بخوات و تائێستاش نازانرێت یەكێتی بەشداری دەكات یان نا.\nپێشتر ئەوە بڵاوكرایەوە، كە لیژنەیەكی سێ كەسی لە یەكێتی پێكهاتووە بۆ گفتووگۆكردن لەسەر ئەو پرسانە لەگەڵ پارتی.\nپارتی و یەكێتیپێكهێنانی حكومەتی هەرێمهەولێر\nدوایین زانیاری لەبارەی كۆبوونەوەكەی یەكێـتی و پارتییەوە


لەیاساكەدا جێگەی دەكرێتەوە\nزۆربەی فراكسیۆنە پەرلەمانییەكانی عێراق رازی بوون لەسەر تەواوكردنی یاسای جەژنی نیشتمانی عێراق لە سێیەم رۆژی مانگی ئۆكتۆبەری هەموو ساڵێك و بۆ بەریەككەوتنیشی لەگەڵ كۆچی دوایی مام جەلال بڕیاردراوە لە یاساكەدا ئاماژەی پێ بكرێت.\nڕۆژنامەی ئەلمەدای عێراقی لەزاری چەند سەرچاوەیەكی پەرلەمانییەوە ئەوە دەخاتەڕوو وەزیری رۆشنبیری ڕەزامەندی بەرایی لە فراكسیۆنە پەرلەمانییەكان وەرگرتووە 3/ 10 هەموو ساڵێك بكەنە جەژنی نیشتمانی كۆماری عێراق، بۆ چارەسەركردنی ناڕەزایەتییەكانی فراكسیۆنەكانی یەكێتی و پارتیش رێككەوتن كراوە كە لە یاسای جەژنەكەدا بڕگەیەك تەرخان بكرێت بۆ باسكردنی كۆچی دوایی جەلال تاڵەبانی وەك یەكەم سەرۆك كۆماری كورد لەمێژووی عێراقدا كە لەهەمان ڕۆژدا بووە.\nحكومەتی عێراق دەنگی داوە لەسەر پێشنیاری وەزیری رۆشنبیری حەسەن نازم بۆ دیاریكردنی رۆژی سەربەخۆیی عێراق لە ئینتیدابی بەریتانی (3/ 10/ 1932) بە جەژنی نیشتمانی.\nرژێمی بەعس رۆژی 17 تەمموزی دیاری كردبوو بە جەژنی نیشتمانی، لەپاش 2003 رۆژی 9 نیسان دیاری كرا، هەندێكیش 14 تەمموز پێشنیار دەكەن بەڵام ئەم دوو بەروارەی كۆتایی كێشە و مشتومڕی زۆریان لەسەرە و رۆشنبیری عێراق 3 ئۆكتۆبەر بەگونجاوتر دەزانێت، بەڵام ئەویش لەگەڵ دیاریكردنیدا كێشەی تێكەڵبوونی لەگەڵ ساڵیادی كۆچی دوایی تاڵەبانیدا بۆ دروستبوو.


وێنەیەك کە 19 حوزەیران 2018 گیراوە لە ئەبو زەبی، فڕۆکەی بێفڕۆکەوانی دروستکراوی ئێران عەبابیل دەردەخات کە هێزە چەکدارەکانی ئیمارات دەڵێن لەلایەن حوسییەکانەوە لە یەمەن بەکارهێنراوە لە شەڕەکاندا دژی هێزەکانی هاوپەیمانی عەرەبی. [کەریم ساحیب/ئاژانسی فرانس پرێس]\nبەرپرسان و پسپۆڕانی یەمەن وتیان سزاکانی ئەمریکا کاریگەربوون لە بەرگرتن بە سوپای پاسدارانی شۆڕشی ئیسلامی ئێران (پاسداران) لە هەوڵەکانی ناسەقامگیرکردنی یەمەن و ئەنجامی خێرا و ئەرێنییان هەبووە.\nلە هەموویان بەرچاوتر، کەمکردنەوەیەکی بەرچاو هەبوو لە چالاکیەکانی کۆمپانیا و کەسەکانی سەر بە ئێراندا لە یەمەن بەهۆی کەمبوونەوەی پشتیوانی لە بانکە بیانی و هەرێمییەکان، بازرگانانی ناوچەکە، دەزگاکان و تەنانەت ئەو هاوڵاتیانەش کە پارەیان لە دەرەوە پێدەگات.\nئەم کەمبوونەوەیە هاوکات بوو بە بەیاننامەیەك لەلایەن حکومەتی فه‌رمیی یەمەنەوە، کە پیشوازیی لە سزاکانی ئەمریکا کرد بۆسەر کیانە ئێرانیەکان کە تێوەگلاون لە بەقاچاخبردنی چەك بۆ حوسییەکانی یەمەن (ئەنسارەڵڵا).\nحکومەت چوارشەممە (12 کانونی یەکەم) رایگەیاند كه پێشوازیدەکات "لە سەپاندنی سزاکان بەسەر هەشت کیانی ئێرانیی تێوەگلاودا لە یارمەتیدانی بەقاچاخبردنی چەك لە ئێرانەوە بۆ میلیشیا حوسییه‌كه".\nلە بەیاننامەکەدا هاتووە: "بڕیارەکەی ئەمریکا پشتڕاستکردنەوەی هۆشداریی چەندبارەی یەمەنە دەربارەی گەورەبوونی هەڕەشەی ئێران بۆسەر ئاسایش و سەقامگیریی ناوچەکە و تەواوی جیهان، لەژێر رۆشنایی هەوڵە بێوچانەکانی ئەو رژێمەدا بۆ بەقاچاخبردنی چەك و دابینکردنی پشتیوانی دارایی و لۆجستی بۆ میلیشیا حوسییه‌كه، وەك تەحەدایەکی زەق بۆ کۆمەڵگەی نێودەوڵەتی و بڕیارەکانی ئەنجومەنی ئاسایش."\nپابەندیی ئەمریکا بە سەقامگیریی یەمەنەوە\nلە 11 کانونی یەکەم، وەزارەتی دارایی ئەمریکا سزای تۆڕێکی گواستنەوەی ئێرانیی دا کە تێوەگلابوو لە بەقاچاخبردنی کۆمەکی كوشنده لە ئیرانەوە بۆ یەمەن به‌سوودی پاسداران.\nسزاکان سەپێنران بەسەر ئەو تۆڕی گواستنەوەیەدا کە لەلایەن خاوەنکاری ئێرانی عەبدولحسێن خدێرییەوە سەرپەرشتی دەکرا له‌سه‌ر تێوەگلانی لە گواستنەوەی چەکی کوشندە بۆ حوسییەکان.\nسزاکان سێ کارمەندی بەشی فرۆشیاریی کۆمپانیای گه‌شتی ئاسمانی ماهانیشیان کردە ئامانج کە لە ئیمارات و هۆنگ کۆنگ بوون لەبەر بوونی رۆڵ لە شاردنەوەی ئۆپەراسیۆنە بازرگانییەکانی كۆمپانیای گه‌شتی ئاسمانی ماهان.\nكۆمپانیای گه‌شتی ئاسمانی ماهان لە تشرینی یەکەمی 2011 سزادرا له‌سه‌ر دابینکردنی پشتیوانی دارایی و ماددی یان تەکنەلۆژی بۆ هێزی قودسی پاسداران.\nوەزیری دارایی ئەمریکا ستیفن مەنوچن لە بەیاننامەیەکدا وتی: "رژێمی ئێران کەرتی ئاسمانی و گواستنەوەی دەریایی بەکاردەهێنێت بۆ دابینکردنی گروپە تیرۆریستییەکانی ناوچەکە و میلیشیاکان بە چەك، کە راستەوخۆ دەبنە هۆی قەیرانی کارەساتباری مرۆیی لە سوریا و یەمەن."\nپارێزگاری شەبوە محەمەد بن عیدیۆ بە مەشاریقی وت: "جگە لەو راستییەی کە سزاکانی ئەمریکا کاریگەرن، پشتڕاستکردنەوەی پابەندیی ئەمریکان بە یەمەنێکی سەلامەت و سەقامگیرەوە کە خاڵی بێت لە تیرۆریزم و میلیشیاکانی ئێران کە مەرگ و داڕووخان دەبەن بۆ هەرشوێنێك کە پێی تێبخەن."\nوتی: "سزاکان ئەو کۆمپانیانەیان کردە ئامانج کە کۆمەكی هێزی قودس دەکەن لە گواستنەوەی چەك و پارە و پشتیوانی دارایی بۆ حوسییەکان." ئاماژەیشکرد بەوەی کەمبوونەوەیەکی بەرچاو هەیە لە چالاکیەکانی ئێران لەوکاتەوەی سزاکان سەپێنراون.\nهه‌روه‌ها وتی: "حوسییەکان پێویستیان بە کۆمپانیای کارا هەیە بۆ ئەنجامدانی چالاکیەکانیان." وتیشی سزاکانی ئەمریکا وایانکردووە "لەڕووی داراییەوە تووشی پاشەکشەو و داڕمان ببن"، کە چالاکییەکانیانی بەشێوەیەکی بەرچاو کەمکردۆته‌وە.\nسزاکان کاریگەرییان بۆسەر کیانەکانی سەر بە پاسداران دەبێت\nئەندامی ژووری بازرگانی له پارێزگای تەعز، عەلی جەرادی بە مەشاریقی وت چەندین کۆمپانیای گواستنەوەی پارە و گۆڕینەوەی دراو و خزمەتگوزاریی پۆستە، لەگەڵ کۆمپانیاكانی کارتی بانكی لە ناوچەکانی کۆنترۆڵکراو لەلایەن حوسییەکانەوە "لەئێستادا بایکۆت کراون".\nوتی: "هەندێك لەو کۆمپانیانە ناوەکانیان و ئیمەیل و ناونیشانی خۆیان گۆڕیوە و تەنانەت ئه‌كاونته‌كانی تۆڕە کۆمەڵایەتیەکانیشیان گۆڕیوە، بەڵام بێسوودە."\nوتیشی: "یەکێك لەو کۆمپانیانە ئەنسار بوو بۆ گۆڕینەوەی دراو [لە سەنعا] لەگەڵ لقێکی بەناوی سەبا بۆ گواستنەوەی پارە، کە پارەی لە یەمەنیەکانی دەرەوەی وڵاتەوە پێدەگەیشت بۆ خێزانەکانیان لەو وڵاتە."\nوتی بەڵام کۆمپانیاکانی دەرەوە مامەڵە داراییەکانیان لەگەڵ ئەنسار وەستاندووە، کە سەر بە بانکی ئەنسار و کۆمپانیای ئەنسارە بۆ گۆڕینەوەی دراو لەناو ئێراندا و هەردووکیان لە لیستی سزاکانی ئەمریکادان.\nجەرادی وتی: "بە تێپه‌ڕبوونی کات کاریگەریی سزاکان باشتر دەردەکەوێت و ئێرانییەکان دەخنکێنن چونکە ئەو ئامرازانەی یارمەتیی حوسییەکانیان پێداوە کەمتردەبنەوە."\nرۆژنامەوانێكی یەمەنی، محەمەد زەبیانی وتی: "هەندێك کۆمپانیای وك ئەنسار و سەبا و بانکی سادیراتی ئێران، کە لقێکی لە سەنعا هەیە، لەگەڵ هێلە ئاسمانیەکانیان و کۆمپانیاکانی گەشتی ئاسمانی، پێشتر لە یەمەن بەناوبانگترین بوون، بەڵام بەمدواییانە زیان بەر کارەکانیان کەوتووە."\nوتی خەڵك لەئێستادا کار لەگەڵ بانك و کۆمپانیاکانی دیکە دەکەن کە سەر بەو کۆمپانیا ئێرانیانە نین کە سزا دراون لە عەدەن و تەعز و بادیە.\nبە مەشاریقی وت تەنانەت دەزگا داراییەکانی کەنداو، تورکیا، ئەردەن و چەندین وڵاتی ئەوروپی خۆیان بەدوور دەگرن لە هەر مامەڵەیەك لەگەڵ کۆمپانیاکانی سەر بە ئێران کە لەلایەن ئەمریکاوە سزادراون.\nوتیشی: "ئەمە دەبێتە وانەیەك لە داهاتوودا بۆ هەر کەسێك کە بیر لە مامەڵەکردن بکاتەوە لەگەڵ سوپای قودسی پاسداران، نەك تەنیا لە یەمەن بەڵکو لە وڵاتانی دیکەش."\nبەڕێوبەری ناوەندی ئەبعاد بۆ توێژینەوە ستراتیژییەکان، عەبدولسەلام محەمەد بە مەشاریقی وت لە دەستپێکیەوە، بزووتنەوەی حوسییەکان لەلایەن پسپۆڕانی پاسدارانەوە رێنمایی و راهێنانی پێکراوە و لەمڕۆدا هەوڵدەدات خۆی وەك دەسەڵاتێکی هاوتەریب بە دەوڵەت نیشانبدات، هەروەك حیزبوڵا لە لوبنان.\nوتی بەمجۆرە، دەیەوێت کۆنترۆڵی تەواوەتی بڕیاری سیاسی له یەمەن بکات.\nوتیشی: "سەرەڕای دروستکردنی رێکخراوێکی سەربازیی هاوتەریب، ئێران سیستمێکی ئابوری و دارایی بنیاتناوە بۆ حوسییەکان بە بەکارهێنانی چەندین کیانی رووکەش."\nهه‌روه‌ها وتی: "سزاکانی ئەمریکا هەوڵی لێدانی زەبرێکی کوشندەن بۆ ئەو کۆمپانیانە و زۆرێك لە سەرچاوەی دارایی حوسییەکان." وتیشی گرنگە سزاکان بەردەوام بن تا هەوڵەکانی پاسداران لە یەمەن لاوازبکرێن.\nئێران له‌ڕێی یەمەنەوە چەک بۆ قۆچی ئەفریقا دابیندەکات\nله‌ڕێی میلیشیای حوسییەوە، ئێران یەمەنی کردووە بە ناوەندێک بۆ هه‌نارده‌كردنی چەک و تەقەمەنی بۆ گروپە تیرۆریستییەکان لە سۆماڵ، ئەمەش پێشێلی پڕۆژەبڕیارەکانی ئەنجومەنی ئاسایش دەکات.


له‌چه‌ند مانگی ڕابردودا پرسی بریگزت British exit ده‌رچوونی به‌ریتانیا له‌یه‌كێتی ئه‌وروپا بابه‌تێكی گه‌رمی ڕۆژو میدیا جیهانیه‌كان بو پاشتر دواخستنی ئه‌و پرسه‌و له‌نزیكترین ڕوداویش ده‌ست له‌كاركێشانه‌وه‌ی تێریزا مه‌ی وا پێده‌چێت كۆتای به‌و پرسه بێت له‌و ولاَته‌دا بۆ چه‌ندین ساڵی تر.\nله‌م نوسینه‌دا ده‌مه‌وێت تیشك بخه‌مه سه‌ر فاكته‌رێكی گرنگی سه‌ر نه‌گرتن یاخود یه‌كێك له‌مه‌ترسیه‌كانی ده‌رچوونی ولاَتی بریتانیا له‌یه‌كێتی ئه‌وروپا كه بریتیه له فاكته‌ری (ئاسایشی خۆراك) هه‌ڵبه‌ته چه‌ندین به‌ربه‌ستی تری وه‌ك بوونی قه‌رزو كێشه‌ی بازرگانی و كۆچبه‌ران و نیشته‌جێبوونی خێزانی به‌ریتانی له ولاَتانی ئه‌وروپاو كێشه‌ی جوگرافی به‌تایبه‌ت له‌گه‌ڵ هه‌ردو ئیرله‌ندا، له‌به‌رده‌م جیابوونه‌وه‌ی به‌ریتانیادایه به‌لاَم كاریگه‌رترینیان پرسی ئاسایشی خۆراكه كه تا ڕادده‌یه‌ك ڕاچڵه‌كاندنێكی دروستكرد له‌و ولاَته‌دا به شێوه‌یه‌ك له ماوه‌یه‌كی كورتتدا له‌لایه‌ن پسپۆڕانه‌وه به‌چه‌ندین توێژینه‌وه و ڕاپۆرتی شیكاری مه‌ترسیه‌كانیان خسته به‌رچاو ئه‌مه بووه هۆی پلاندانان بۆ پیاچوونه‌وه به‌سیاسه‌تی كشتوكاڵی و باشكردن‌و هاوكاریكردنی جوتیارو به‌رهه‌مه‌كانیان، وه پلانی ناردنی هاولاَتیان بۆ شاره‌دێكانیان‌و باشكردنی خاك و سه‌رچاوه‌ی ئاو و سێكته‌ری ئاژه‌ڵی و هتد..\nئاسایشی خۆراك یاخود ڕونتر سیسته‌می خۆراكی له ولاَتی بریتانیا سیسته‌مێكی تێكه‌ڵه له به‌رهه‌می هاورده‌كراو به ڕێژه‌ی 70% له ولاَتانی تره‌وه به تایبه‌ت ولاَتانی ئه‌ندام له یه‌كێتی ئه‌وروپا , وه به‌رهه‌می ناوخۆی خۆی به ڕێژه‌ی 30% . ڕه‌نگه ئه‌مه خاڵێكی هاوبه‌ش بێت له‌گه‌ڵ كوردستاندا له ڕووی هاورده‌كردنه‌وه (هه‌رچه‌نده كوردستان ئه‌گه‌ر ئیداره‌دان و بایه‌خدانی هه‌بێت بۆ سێكته‌ری كشتوكاڵ ئه‌وا ئه‌سته‌م نیه ببێته سه‌به‌ته‌ی خۆراكی بۆ خۆی و دراوسێكانی).\nولاَتی به‌ریتانیا پاش بوون به ئه‌ندامی له یه‌كێتی ئه‌وروپا له ساڵی 1973 به دواوه سێكته‌ری كشتوكاڵی و خۆراكی به شێوه‌یه‌كی ڕاسته‌وخۆ و نا ڕاسته‌وخۆ به‌ستراوه به ئه‌ندام بوونی له‌م یه‌كێتیه‌دا به شێوه‌یه‌كی وردتر سیاسه‌ت و ستراتیژی كشتوكالی گشتێنراوه به‌سه‌ر هه‌موو ئه‌و ولاَتانه‌ی كه ئه‌ندامن، ته‌نانه‌ت پێوه‌ره‌كانی سه‌لامه‌تی و ته‌ندروستی‌و كوالیتی خۆراكیش پشتی به‌ستووه به‌پێوه‌ره‌كانی یه‌كێتی ئه‌وروپا.\nله‌هه‌مانكاتدا ئه‌و ڕێككه‌وتننامانه‌ی له‌نێوان ئه‌م ولاَته ئه‌وروپیانه كراون به‌تایبه‌ت له‌بواری بازرگانیداو به‌تایبه‌تتر له‌بواره‌كانی ده‌سكه‌وتنی خۆراك و جێگیری نرخ و هاوسه‌نگی ئابوری و بازاڕدا ئه‌وه‌نده‌ی تر ئه‌م ولاَتانه‌ی پێكه‌وه به‌ستۆته‌وه وه‌ك زنجیره‌یه‌كی پێكه‌وه به‌ستراون ته‌نانه‌ت به‌كارهێنانی یه‌ك جۆر دراویش (Euro) بۆپاراستن و ڕاگرتنی ئه‌و هاوسه‌نگیه‌یه بۆیه به ده‌رچوونی هه‌رولاَتیك له‌و زنجیره پێكه‌وه به‌ستراوه پچڕانێكی ئابوری‌و بازرگانی‌و سیاسی دروست ئه‌بێت بۆ ولاتانی ئه‌ندام و بۆ ئه‌و ولاَته‌ش كه جیا ده‌بێته‌وه گرنگترین ئه‌و بوارانه‌ش كه سێكته‌ری خۆراكی وكشتوكاڵی ولاتی به‌ریتانیای به‌ستۆته‌وه به یه‌كێتی ئه‌ورپاوه و ده‌ستبه‌رداربوون لێی كه‌لێنێكی ئابوری كوشنده‌ی تووش ده‌كات بریتیه له :\nفه‌ندكردن (ده‌ستگیرۆیی) له بواری كشتوكاڵی و به‌تایبه‌ت كێڵگه‌ی كه بودجه‌كه‌ی له لایه‌ن كۆمیسیۆنێكه‌وه ده‌ستنیشان ده‌كرێت به ناوی سیاسه‌تی كشتوكالًی هاوبه‌شی یه‌كیتی ئه‌وروپا Common agriculture policy كه ئه‌م بودجه‌یه سالاَنه زیاتر له .32 بلیۆن پاوه‌نده.\nبازرگانیكردنیكی ئاسان له ناو یه‌كیتی ئه‌وروپادا به ناردن و هاورده‌كرنی سه‌رجه‌م به‌رهه‌می خۆراكی و ناخۆراكی\nبازرگانیكردن له‌ده‌ره‌وه‌ی ئه‌وروپا به‌لاَم له ڕێگه‌ی ئه‌و رٍێككه‌وتنامانه‌ی یه‌كێتی ئه‌وروپا له‌گه‌ڵ ولاتانی تر ئه‌نجامیداوه.\nهیزی كاری كشتوكاڵی: به‌رێژه‌ی 98% پشتبه‌سته به‌و كۆچبه‌رانه‌ی له ولاَتانی ئه‌وروپاوه بۆی ده‌چن به تایبه‌ت له وه‌رزه‌كانی كشتوكالًكردن.\nمه‌رجدارێتی: واته پابه‌ند بوون به مه‌رج و یاساكانی یه‌كێتی ئه‌وروپا چوارچێوه‌یه‌كی تۆكمه‌یه بۆ به‌رهه‌مهێنان یان هاورده‌كردنی خۆراك و ئاژه‌ڵ و ئالیكی ئاژه‌ڵ و پاراستنی ژینگه به تایبه‌ت له ولاَتانی ده‌روه‌ی یه‌كێتی ئه‌وروپا واته مه‌به‌ست ده‌سته‌به‌ركردنی خۆراكێكی كوالێتی به‌رزو سه‌لامه‌ته.\nواته هه‌ر یه‌كێك له‌م خالاَنه‌ی باسكراوه به‌شێوه‌یه‌كی به‌رفراوان پاڵپشتی ته‌ندروستی و ئابوری وبازرگانیه به‌تایبه‌ت له سێكته‌ری كشتوكاڵی له ولاَته‌دا .بۆیه جیابونه‌وه یان ده‌رچوون ده‌بێته نه‌مان یان په‌كخستنی هه‌ر یه‌كێك له‌و خالاَنه‌ی سه‌ره‌وه , هه‌رچه‌نده له به‌رامبه‌ردا چه‌ند سیناریۆیه‌ك هه‌یه بۆ ڕاگرتنی هاوسه‌نگی ئاسایشی خۆراك به‌لاَم هه‌ریه‌كێك له‌و سیناریۆیانه چه‌ندین لێكه‌وته‌و به‌ربه‌ستی تر به‌دوای خۆیدا ده‌هێنێت بۆ نمونه پشتبه‌ستن به هاورده‌كردنی خۆراك له ولاَتانی ئاسیا و هه‌ندێك ولاَتی ئه‌فریقاو ئه‌مریكای لاتینی ده‌كرێت به‌دیلی ولاَتانی ئه‌وروپا بێت به‌لاَم لاوازی كوالێتی و متمانه نه‌بوون به به‌رهه‌مه‌كانی ئه‌م ولاَتانه ئایا هاولاَتیه‌كی به‌ریتانی قایل ده‌كات به خواردن و به‌كارهێنانی ؟\nجگه له كێشه‌ی گواستنه‌وه‌و پشكنین و زیادكردنی باج و گومرگ له‌لایه‌ن یه‌كێتی ئه‌وروپاوه بۆ سه‌ر به‌ریتانیا له‌كاتی جیابونه‌وه‌دا له‌به‌رامبه‌ریشدا مانه‌وه له یه‌كێتی ئه‌وروپا دووری ده‌خاته‌وه له هه‌موو ئه‌و ئاریشانه‌ی كه چاوه‌ڕوان ده‌كرێت ڕوبه‌ڕویان بێته‌وه كه‌میش نین ئه‌وانه‌ی كه مانه‌وه‌یان پێباشه له یه‌كێتی ئه‌وروپادا . ئه‌مه ئه‌و واقعه‌یه كه گرنگی ئاسایشی خۆراك و سیاسه‌ت و ستراتیژی كشتوكاڵ ده‌رده‌خات وه‌ك مۆته‌یه‌ك له پرسه سیاسیه‌كاندا كه په‌یوه‌ندی نیه به مێژووی دێرین و كرانه‌وه‌و جیهانبینی و ئاینه‌وه , ئه‌وه‌نده‌ی په‌یوه‌ندیداره به دابینكردنی به‌شی خۆت له خۆراك و دابینكردنی پرۆژه‌ی كشتوكاڵی و هه‌لی كار وپڕكردنه‌وه‌ی پێداویستیه‌كانی گوندنشینان دروستكردنی كۆچی پێچه‌وانه له‌شاره‌وه بۆ گوند له هه‌مانكاتدا به‌فه‌رمی ناساندن و رێكخستنیان له‌ژێر چه‌تری پیشه‌وه‌ری كشتوكاڵی دا.\nبروا خالید، مامۆستای زانکۆ


پەیامی پشتیوانی، کۆنگرەی چوارەمی حزبی کۆمۆنیستی کرێکاریی کوردستان، بۆ جەماوەری خۆڕاگری کۆبانی.\nزیاد لە سێ مانگە جەماوەری خۆڕاگری کۆبانی بە ژن و پیاوەوە قۆڵی بەرگری و مقاوەمەتیان لێهەڵماڵیوە، نەک هەر دژ بە خوێنخۆرانی ئیسلامی داعش ئەجەنگن، بەلکو ئەفسانەی لەشكان نەهاتنی داعشیشیان پوچەڵ کردەوە. خۆڕاگری و مقاوەمەتی جەماوەری کۆبانێ ئەو پڕوپاگەندەیەی بەدرۆخستەوە کە دەیوت داعش هێزێکی هێندە گەورە و ترسناکە، بەرەنگاربونەوەی لەتوانای سوپای عێراق‌و پێشمەرگەدا نیەو تەنها هێزێکی گەورەی نێودەوڵەتی وەکو ئەمریکا و هاوپەیمانەکانی ئەو کارەیان پێدەکرێ.\nلە کاتێکدا هێزەکانی سوپای عێراقی و پارتی و ناسیۆنالیزمی کورد بەو هەموو توانا سەربازی‌و چەکداریەوە، لە شار و شارۆچکەکانی موسڵ و تکریت‌و ئەنبارو گوێر و مەخمور و جەلەولاو سەعدیەو شەنگال شکستیان دەهێنا لە پێشگرتن بە هێرشی ئەم هێزە مرۆڤکوژ و دڕندەیەو بگرە لەهەندێ ناوچەدا لەپێش خەڵکەوە هەڵدەهاتن‌و خەڵکی مەدەنیان لەبەردەم چەقۆی ئەم هێزە دژی ئینسانی و رەشەی ئیسلامی سیاسی پان عەرەبیدا بەجێدەێشت ، هەر لەوکاتەدا خەڵکی جەسوری کۆبانی بە کەمترین توانای سەربازی پشت ئەستور بە توانا و ئیرادەی جەماوەری و شۆڕشگێڕانەی خۆیان، پشتی ئەو هێزە ڕەشەیان دا لە زەوی. نەك تیرۆریستانی دەوڵەتی ئیسلامی ( داعش)یان لەرووی سەربازیەوە ریسواو زەلیل کرد، بەڵکو لەرووی سیاسیشەوە ئەو هێزەو خورافات و یاساکانیانی بە زبڵدانی مێژوو سپارد. لە کاتێکدا داعش وەکو هێزێکی دڕندەی بۆرژوازی بەدەستگرتن بە ئەزمونەکانی ئیسلامەوە پەیامی کوشتن‌و وێرانکردن‌و کۆیلەکردن‌و فرۆشتنی دیل‌و دەستدرێژی جنسی بۆسەر ئافرەتان هێنا، جەماوەری خۆڕاگری کۆبانی و نەخشی ژنان لە بەرەنگاربوونەوەی هێزی تاریک‌و دڕندەی داعش، بوە ئیلهام بەخشی دەرچوونی یاسایەكی تایبەت بە مافەکانی ژنان‌و یەکسان بوونیان لەگەڵ پیاواندا.\nژنان‌و پیاوانی خۆڕاگری کۆبانی سەلماندیان کە نەک لوتشکاندنی داعش کارێکی مومکینە، بگرە دەرکردنی یاساو ڕێسای پێچەوانەی کۆیلەتیەکەی داعشیش لە توانادایە. هەربۆیە ئەم مقاوەمەتە کەموێنەیەی جەماوەری کۆبانێ زۆر زوو لە پشتیوانی و پاڵپشتی ئازادیخوازان و ئینساندۆستان لە جیهاندا بەهرەمەند بوو. هاوکاتیش نمونەیەک و نیشانەیەکی زۆر ڕۆشنی لە ئیرادەی سەربەخۆ و مقاوەمەتی خەڵک و جەماوەری بەرینی ئازادیخوازی بۆ تەواوی ناوچەکە و جیهان بەرجەستە کردەوە. ئەو ڕاستیەشی دەرخستەوە کە نە چاوسوورکردنەوە و گەمارۆی خوێنخۆرانی داعش و نە پاڵپشتی دەوڵەتانی کۆنەپەرستی وەکو تورکیا بۆ ئەو دڕندانە و نە هەوڵ و پلانی ئەمریکا و هاوپەیمانانی بۆ لاوازنیشاندانی وورەی شۆشگێڕانە نەیتوانی بەر بە مقاوەمەتی خەڵکی کۆبانێ بگرێ. لەسەر ئەم بنەمایەوە کۆنگرەی چوارەمی حزب، بەرزنرخاندن و ستایشی ئەم مقاوەمەت و خۆڕاگریە شۆڕشگێڕانەیەی جەماوەری کۆبانی دەکات‌و خۆی بە بەشێک لەم بەرەیەی جەنگی شێلگیرانە و جەسورانە و ڕاستەقینە لە دژی داعش و تیرۆریزم دەزانێت.\nبۆ پێشەوە بۆ کۆتایی هێنان بە داعش و پاککردنەوەی ناوچەکە لەم هێزە خوێنخۆرە و بۆ کۆتایی هێنان بە پلانی ئیمپریالیستانەی دەوڵەتی ئەمریکاو هاوپەیمانەکانی.\nکۆتایی دیسێمبەری ٢٠١٤


“دەوام كەم دەكرێتەوە” – تۆڕی میدیایی خەڵک\n“حكومەتی هەرێم دەرماڵەی زۆربەی مامۆستایان دەبڕێت”\n2020/09/22 - 5:30 PM\nبەڕێوەبەرایەتی هاتووچۆی هەولێر ڕایدەگەیەنێت، كە بەهۆی كەمبوونەوەی قەرەباڵغی هاووڵاتیان دەوامی ڕۆژانەی كارمەندان لە بەشی مۆڵەت كەم دەكرێتەوە.\nفازڵ حاجی، بەڕێوەبەری ڕاگەیاندنی هاتووچۆی هەولێر لە ڕاگەیەنراوێكدا ئاماژەی بەوەكردووە، “سەرجەم شۆفێران وهاووڵاتیان ئاگادار دەكەینەوە، كە لە ڕۆژی یەك شەممەی داهاتوو كە دەكاتە 2020/9/27ەوە دەوامی بەشی مۆڵەتی هاتووچۆی هەولێر تاكو كاتژمێر 4ی سەرلەئێوارە دەبێت لەجیاتی كاتژمێر 6ی ئێوارە.\nڕاشیگەیاندووە، ئەم كەم كردنەوەی دەوامە لەبەر گۆڕانی وەرز و كەمبوونەوەی ئەو لۆدەیە، كەپێشتر لەبەشی مۆڵەت هەبوو.\nبەڕێوەبەرایەتی هاتووچۆی هەولێردەوام\nهەولێر؛ لە ڕووداوێكی هاتووچۆدا لەسەر ڕێگای هەولێر كۆیە هاووڵاتیەك گیانی لەدەستدا\nسێ ئۆتۆمبێل بەیەكیاندادا و 7 كەس بوونە قوربانی\n“بەهۆی كامێرای چاودێرییەوە ئۆتۆمبێلێك فەقاس لێدەدات”\nمامۆستایان ئاگاداری ئەم ستەمە بن !\nبەپێی ڕاپۆرتێك كە حكومەتی هەرێمی كوردستان دوای سێ مانگ لە جێبەجێكردنی یاسای چاكسازیی ڕەوانەی پەرلەمانی كوردستانی كردووە، لە بابەتی دەرماڵەدا و ئەوەی تایبەتە بە مامۆستایان، دوو بڕگەی خەتەری تێدایە كە ئەمانەن:\nیەكەم: دەرماڵەی بڕاوە (مقطوعە) كە بریتییە لە (١٥٠٠٠٠) سەد و پەنجا هەزار دینار، تەنها بەو مامۆستایانە دەدرێت كە (مدرس)ـن واتە بڕوانەمەی بەكالۆریۆسیان هەیە .\nبەم پێیەش ئەو دەیان هەزار مامۆستایەی كە بڕوانامەی پەیمانگاكانی مامۆستایانیان هەیە، لەو دەرماڵەیە بێبەش دەبن .\nدووەم: دەبێ مامۆستایان ئەندام بن لە یەكێتی مامۆستایانی كوردستان . كە ئەمەیان پێچەوانەی یاسای یەكێتییەكەیە كە ئەندامبـونی كردۆتە ئارەزوومەندانە .\nحكومەتی هەرێمی كوردستان لەبری پاداشتی مامۆستایان و پاراستنی شكۆ و كەرامەتیان و باشكردنی ژیان و گوزەرانیان، دەیەوێت بەناوی چاكسازییەوە ئەو ١٥٠ هەزار دینارەش ببڕێت كە وەك دەرماڵەی بڕاوە وەریدەگرن وەك هاوتاكانیان لە عێراق !\nدەمەوێ ڕاستییەك بۆ ڕایگشتییش بڵێم، لەكاتی گفتوگۆی ئەم یاسایەدا لە پەرلەمانی كوردستان، ئێمە پێشنیازی ئەوەمانكرد كە دەرماڵەكان بە یاسایەكی تایبەت ڕێكخرێتەوە و لێنەگەڕێین حكومەت بە ئارەزووی خۆی دەستی بۆ ببات كە ئەوكات بە زیانی گەورەی فەرمانبەران و مامۆستایان تەواو دەبێت و پێشبینییەكەی ئێمەش ڕاست دەرچوو و ئەوەتا لەو ڕاپۆرتەدا ئەنجامەكەی دەبینین>


كوردیو - دیدی قوڵ و تێروانینی دوور لە هەنگاوە سیاسیەكانی یەكگرتوودا\nدیدی قوڵ و تێروانینی دوور لە هەنگاوە سیاسیەكانی یەكگرتوودا\nد.یەحیا عومەر رێشاوی سێ شەممە, 12 ئەیلول 2017 08:40\nهەرچەند لە دونیای سیاسەتدا ناكرێت داوا لە نەیارەكانت بكەیت دەستخۆشانەت ئاراستە بكەن و هەنگاوە سیاسیەكانت بە ئەرێنی وەسف بكەن، بەڵام رووداوە سیاسیەكانی ئەم چەند رۆژە هیچی نەسەلماندبێت ئەو حەقیقەتەی سەلماند كە مامەڵەی سیاسی بە هاش و هوش و سینگ دەرپەراندن و ئینفیعالی كاتیی ناكرێت، سیاسەت بە كورتبینی و سرینەوەی بەرامبەر و تاكبینی ناكرێت، بەڵكو سیاسەت بە بیركردنەوەی قوڵ و نەفەسی درێژ و خەم و خوێندنەوەی دوربینانە دەكرێت.\nئەو راستیانەی یەكگرتووی ئیسلامیی كوردستان "وەك حەقیقەتی تاڵ" رۆژانە لە دەمی سەركردەكانیەوە و لە رێگەی پاكێج و بەیاننامە و كەناڵەكانی راگەیاندنیەوە دەیدا بە گوێی لایەنە سیاسیەكان و جەماوەردا، هەمان ئەو راستیانەن پاش نزیكەی دوو ساڵ تازە بە تازە لایەنە سیاسیەكان دەیڵێنەوە و دەیانەوێت وەك پاكێچ و تێروانینی نوێ ! بیخەنە روو.\nیەكگرتوی ئیسلامیی كوردستان زۆر بەسادەیی و دور لە عاتیفە و وشەی سۆزدارانە دەیوت با پێكەوە رێك كەوین و ئیتفاق بكەین، پاش ئەوە گشت باسەكانی تر بخەینە سەر مێزی گفتوگۆ ودانوستان و یاسا رۆڵی خۆی ببینێت، وەك چۆن لایەنە سیاسیەكان پۆستەكانی پەرلەمان و حكومەتیان بە تەوافوقی سیاسی یەكلایی كردەوە، پێویستە هەموان لەگەل ئەم حەقیقەتە مامەڵە بكەن و ئیعترافی پێ بكەن، ئەگین هەموو دەگەرێینەوە چوارگۆشەی یەكەم، وەك چۆن گەراینەوە !\nئەم حەقیقەتە بۆ بەشێك لە هێزە سیاسیەكان هەزم نەدەكرا و هەندێك جار تا رادەی تەخوین و تۆمەتباركردنی یەكگرتوو وەڵامی پاسیڤیان دەدایەوە، ئەم حەقیقەتە كە یەكگرتوو وەك چارەیەكی (ناچاریی) بەردەوام جەختی لەسەر دەكردەوە و دەستەواژەكانی سازان و تەوافوقی نیشتیمانی و ئیستیحقاقی ئینتیخابیهێنایە نێو فەرهەنگی سیاسی كوردستانیەوە، ئەمرۆ بە عەمەلی لەسەر ساحەی كوردستانیی ئیجرا دەكرێت و هێزە سیاسیەكان بۆ ئەوەی پەرلەمان كارا كەنەوە و بۆ ئەوەی نێو ماڵی كوردی رێك خەنەوە و بۆ ئەوەی قەیران و كێشەكان چارەسەر كەن، هەمان ئەدەبیات و دەستەواژە بە ستایل و شێوازی دیكە، بەلام بەهەمان ناوەرۆك دوبارە دەكەنەوە و لە زەمینەی واقیع بەرجەستەی دەكەن.\nكاتێك یەكگرتوی ئیسلامیی كوردستان بە گوێی ئەم لایەنە سیاسیانەی دەدا كە ناكرێت لە پرسێكی وەك ریفراندۆم بژاردەی (نەخێر) هەڵبژێرین،ئەفسوس هەندێك بە كاڵفام و تێنەگەشتوو لە سیاسەت لەقەڵەمیاندا، كاتێك یەكگرتوی ئیسلامیی كوردستان باسی پێكەوە دانیشتن و گفتوگۆی راستەوخۆی نێوان لایەنە سیاسیەكانی دەكرد، تۆمەتی بۆ هەڵدەبەسترا و لە تۆرە كۆمەڵایەتیەكان شەری میدیای لەگەل دەكرا، تەنانەت كاتێك یەكگرتوو بویە عەلەمداری مەسەلەی چاكسازیی و رێكخستنەوی نێو ماڵی كوردییو كاتێك نەیوست سلێمانی ببێتە مەیدانی شەر و ململانێی حیزبیی و لایەنەكان لە نێو خۆیان پرسی پارێزگاری سلێمانی چارەسەر كەن،و كاتێك یەكگرتوو لە روی ئەخلاقیەوە پابەندی رێكەوتنی لایەنە سیاسیەكان بوو لە 19ی ئابدا، ئەمانە و چەندین هەڵوێستی شەرەفمەندانەی تر، بەداخەوە هەندێك لە هێزە سیاسیەكان خوێندنەوەیەكی نێگەتیڤانەیان بۆ ئەو هەنگاوانە دەكرد و هەر تەنها بۆ ئەوەی ئەم هەنگاوانە نەبنە مەكسەبی سیاسی بۆ ئەم هێزە، ئامادەبوون ئەم هەرێمە دوچاری قەیرانێكی قوڵتر كەن و ئەوەی هەیە و نیە بیدەن بەدەم ئاوەوە.\nئەمرۆ ئەوەی بە ئینسافەوە لە جموجوڵی سیاسی ئەم چەند رۆژەی لایەنە سیاسیەكان بروانێت چاك دەرك بە راست و دروستی هەنگاوە سیاسیەكانی یەكگرتوو دەكات و جێی خۆیەتی ئەندام و لایەنگرانی ئەم حزبە شانازی بە سیاسەت و شێوازی بیكردنەوەی ئەم حزبە بكەن و رۆژانی داهاتووش لە هەگبەیدا حەقیەقەتی دیكەی هەڵگرتووە كە سەلمێنەری ئەم راستیانەن.\n1866 جار بینراوە\nلەدایک بووی هەڵەبجە 1971\nبەکالۆریۆس لە پەروەردە و دەرونناسی زانکۆی موسڵ\nبۆ ماوەی دوو ساڵ ئەندامی سکرتاریەتی رێکخراوی گەشەپێدانی کوردستان\nپەیامنێری رۆژنامەی یەکگرتوو بۆ ماوەی پێنج ساڵ و سەرنوسەری رۆژنامەی (الأفق الجدید) بۆ ماوەی سێ ساڵ\nپەیامنێری سایتی (اسلام أونلاین) بۆ ماوەی شەش مانگ\nدبلۆمی باڵا لە راگەیاندن\nماستەر لە راگەیاندن لە زانکۆی ئوم دورمان لە سۆدان\nدکتۆرا لە راگەیاندن\nئەندامی کارای سەندیکای رۆژنامەنوسانی کوردستان\nئەندامی فدراسیۆنی رۆژنامەنوسانی جیهانیی\nنوسین و بڵاو کردنەوی چەندین بابەت لە رۆژنامەکانی کوردستان بەزمانەکانی عەرەبی و کوردی\nبەشداری لە چەندین بەرنامەی کەنالەکانی راگەیاندن و شرۆڤە کردنی بابەتی سیاسیی و ئیعلامیی\nپێشکەشکردنی سیمینار و کۆر و بەشداری لە خولی جۆراو جۆر وەک وانەبێژ لە رێکخراو و سەنتەرەکان\nخاوەنی بروانامەی راهێنانی رۆژنامەیی لە سەنتەری ئەلجەزیرە\nدوو بروانامەی سەنتەری ئەلئەهرام لە قاهیرە بۆ بواری رۆژنامەیی\nسێ بروانامەی بەشداری لە کۆنفرانس و سیمناری ریکخراوی irex ی ئەمریکی\nخاوەنی پێنج کتێب (الهیمنە الاعلامیە فی ظل العولمە، الصحافە وصناعە الوعی، خاوەن شکۆ، ميديا وبابەتی بوون)\nمامۆستا له بەشی تەكنیكی میدیای زانكۆی پۆلیتەكتیكی سلێمانی\nبەنرختر لە دەوڵەت!\nكورد، له په‌راوێزخستنه‌وه بۆ ده‌وڵه‌تێكى سه‌ربه‌خۆ


کێبڕکێى ترەمپ دەکات\nجۆ بایدن جێگری پێشووی سەرۆكی ئەمریكا دەنگی پێویستی بەدەستهێنا بۆ بوون بە كاندیدی دیموكراتەكان بۆ هەڵبژاردنی سەرۆكایەتی ئەمریكا و كیبڕكێكردن لەگەڵ دۆناڵد ترەمپ لە هەڵبژاردنەكانی كانونی دووەمی ئەمساڵدا.\nهەر كاندیدێك لانی کەم پێویستی بە 1991 دەنگ هەبوو لە دەنگی نوێنەرانی كۆمەڵگەی هەڵبژاردن بۆ ئەوەی ببێتە کاندیدی حزبەکەی. بایدن لەو ژمارەیە زیاتری بەدەستهێنا کاتێک ئەنجامەکانی ئێوارەی دوێنێ ئاشکراکران، دوای هەڵبژاردنی بەرایی لە حەوت ویلایەت و لە واشنتنی پایتەخت.\nبەو ئەنجامە بایدن بەفەرمی بووە کاندیدی دیموکراتەکان، دوای ئەوەی وەک کاندیدی چاوەڕوانکراو سەیر دەکرا، پاش کشانەوەی بینی ساندەرز رکەبەرە سەرەکییەکەی لە کێبڕکێکە لەمانگی نیساندا.\nبایدن دوای بوون بە کاندیدی فەرمی دیموکراتەکان وتی "شەرەفێکی گەورەبوو بۆ من کەلەگەڵ کەسانێکی زۆری بەتوانا لەکێبرکێکەدا بووم، وەک حزبێکی یەکگرتوو دەچینە هەڵبژاردنەوە".\nبایدن کە ئەندامی ئەنجومەنی پیرانە و جێگری سەرۆک بوو لەسەردەمی سەرۆکایەتی باراک ئۆبامادا، بەڵێنیدا ژنێک بکاتە جێگری سەرۆک لەکاتی کێبڕکێی سەرۆکایەتیدا. زیاتر لە کاندیدێکی بەرەچەڵەک ئەفریقی هەیە لە لیستی کاندیدەکاندا بۆ ئەوەی بایدن دیاریان بکات.\n2020.05.27 - 23:02


نەوال سەعداوی ژنە یاخی لە ستەمی سەر ژنان و کۆنەپەستی بۆ هەمیشە چاوەکانی لێکنا! … – hkkurdistan\nHome6ئەرشیفی بابەتەکان6نەوال سەعداوی ژنە یاخی لە ستەمی سەر ژنان و کۆنەپەستی بۆ هەمیشە چاوەکانی لێکنا! …\nنەوال سەعداوی وەکو ناسراوترین ژنی رۆژهەڵاتی ناوەراست و جیهانی عەرەبی، وەکو ناسراوترین ژنی یاخی لەستەم و بێمافی ژنان و راوەستاو بەرامبەر بە کۆنەپەرستی ئیسلامیدا لە تەمەنی ٩٠ ساڵیدا ماڵئاوایی یەکجاری کرد.\nنەوال سەعداوی، هەموو تەمەنی خۆی ئاوێزانی خەبات بۆ هۆشیارکردنەوەی کۆمەڵگە، بۆ رووبەڕووبونەوەی ستەم کیشی سەر ژنان و بۆ وەستانەوە بەرووی کۆنەپەرستی دەسەڵات و رەوتە ئیسلامیەکان کرد… لەو راستایەشدا بووە قوتابخانەیەکی گەورەی کۆمەڵایەتی سنور بڕ و ناسراو، کە بەسەدان هەزار ژنی لە رێگای خەبات و نوسینەکانیەوە، ئاشنای ستەمە ئاشکراو و شاراوەکانی ژنان کرد، رێگای خەبات و یاخی بوون، ریگای پشتبەخۆ بەستن و بەرەنگاربوونەوەی فێرکردن… چوارچێوەی تابۆ و یاساغەکانی تیک ڕماند و نەترسانە چووە باسی ئەو پرسە هەستیارانەی کە دەست بۆ بردنیان حەرام بوو… لەڕیگای باسەکانی سەبارەت بە “ژن و سیکس” “پیاو و سیکس” و باسی جەستەی ژن و پەرەی بەکارە، خەتەنە، پرسی شەرەف، حجاب… کەلتوری دواکەوتوانەی کۆمەڵگەی و پیاوسالاری و ئیسلامیزمی دایە بەرەخنە. ئەوەتا لە دەربڕینێکیدا دەڵێت”\n“ژنیش حەزی لە پیاوە، ئایا دەبێت پیاو حیجاب بپۆشێت، بۆ ئەوەی ئارەزووی ژن نەبزوێنێت؟ یان ژن لە پیاو بەهێزترە و دەتوانێت، ئارەزووە سێکسییەکانی جڵەو بکات؟\nسەماکار لەشی خۆی بە کاڵا دەزانێت و بە مەبەستی بازرگانی پێوەکردنی، نمایشی دەکات. حیجابداریش لەشی خۆی بە کاڵا دەزانێت، بەڵام دەیشارێتەوە. ژنی ڕاستەقینە، نە لەشی دەشارێتەوە، نە نمایشی دەکات.\nد. نەوال سەعداوی” وەرگێرانی حەمە سەعید حەسەن\nماڵئاوایی یەکجاری نەوال سەعداوی، تەنها دەتوانێت دیارنەمانی جەسەدی ئەو بێت، بەڵام روحی خەباتکارانەو بەرەنگاری ئەو، دژە باو بوون و تێکشکاندنی حەرام کراوەکان، تیکۆشانی لێبراوانەو بی پسانەوەی بۆ رزگاری و یەکسانی ژنان و رووبەڕووبوونەوەی لەگەڵ دەسەڵات و بزوتنەوەو رەوتگەلی ئیسلامی، هەمیشە ئەو وەک سیمایەکی خۆشەویست و ناسراو هەموو رۆژە بینراو دەهێڵیتەوە. تا ئەو کاتەی ستەم لەسەر ژنان و بی مافیەکانیان بمێنی، نەوال سەعداوی وەکو ئاڵاهەڵگری رزگای ژنان دەمێنێتەوە، ئەو کاتەش کۆمەڵگەیەکی بێ چین و چەوساندنەوە دامەزرا و ئاسەوارێک لە نابەربەری و بێمافی نەماو ژنانیش ئازاد بوون… نەوال سەعداوی وەک رەمزی تیکۆشان بۆ ئەو کۆمەڵگەیە، بۆ هەمیشە بە نەمری دەمێنێتەوە.


لیژنەیەک بۆ چارەسەرکردنی کێشەکانی بودجە لەگەڵ پەرلەمانی عێراقدا پێکھێنرا\n2167 جار خوێندراوەتەوە\nئەنجومەنی وەزیرانی عێراق فەرمانیکرد بە پێکهێنانی لیژنەیەکی حکومی لەگەڵ پەرلەمان بۆ چارەسەرکردنی کێشەکانی بودجەی ساڵی ٢٠١٩.\nلە بەیاننامەیەکدا ئەمڕۆ سێشەممە (٦ی تشرینی دووەمی ٢٠١٨) بڵاویکردەوە، ئەنجومەنی وەزیران لە کۆبوونەوەی ئەمڕۆی خۆیدا گفتوگۆی کردووە لەسەر بابەتی پرۆژە یاسای بودجەی ساڵی ٢٠١٩، لەو میانەیەشدا ئەنجومەنی وەزیران فەرمانیکرد بە پێکهێنانی لیژنەیەکی حکومی لەگەڵ ئەنجومەنی وەزیران بەمەبەستی چارەسەرکردنی بابەت و کێشە هەڵپەسێردراوەکانی ڕەشنووسی پرۆژە یاسای بودجەی ساڵی ٢٠١٩.\nئەوە لەکاتێکدایە پەیامنێری ئێن ئاڕ تی ڕایگەیاند، پەرلەمانی عێراق دەنگدانی لەسەر پرۆژە یاسای بودجەی ساڵی ٢٠١٩ی دواخست بۆ ڕۆژی دووشەممەی داهاتوو ڕۆژی ١٢ی تشرینی دووەم.\nهەرچەندە لە سەرەتادا لەڕێی دەنگدانەوە پەرلەمانی عێراق ڕەشنووسی پڕۆژە یاسای بودجەی ساڵی داهاتووی ڕەتکردەوە، بەڵام بە فشاری بەشێک لە لایەنە شیعییەکان دەنگدانەکە هەڵوەشایەوە و دواخرا بۆ ڕۆژی دووشەممەی داهاتوو.\nبڕیاریشە پەرلەمانی عێراق ڕۆژی پێنجشەممە ٨ی تشرینی دووەم کۆدەبێتەوە بۆ دیاریکردنی لیژنەی دارایی پەرلەمان، بەمەبەستی تاوتوێکردنی پرۆژە یاسای بودجە و دیاریکردنی کەموکوڕییەکانی بۆئەوەی لە ڕۆژی دووشەممەی داهاتوو گفتوگۆی لەسەر بکرێت.\nئەوە لەکاتێکدایە، ئەمڕۆ پەرلەمانی عێراق لە کۆبوونەوەی خۆیدا یەکێک لە بڕگەکانی دانیشتنەکەی تەرخانکردبوو بۆ تاوتوێکردنی پرۆژە یاسای بودجەی ساڵی ٢٠١٩، بەڵام پرۆژە یاساکە لەلایەن زۆربەی فراکسیۆنە جیاجیاکانی پەرلەمانەوە ڕەتکرایەوە.


زانکۆی ڕاپەڕین - بەشی جوگرافیا\nكورته‌یه‌ك له‌مێژووی به‌شی جوگرافیا\nبه‌شی جوگرافیا سه‌ر به كۆلێژی زانسته مرۆڤایه‌تییه‌كانه. بۆ یه‌كه‌م جار له‌ساڵێ خوێندنی( ٢٠٠٤ ـــ ٢٠٠٥) كراوه‌ته‌وه، كه ئه‌و كات سه‌ر به‌زانكۆی كۆیه بووه، دواتر له‌ڕێكه‌وتی (٢٠١٠/٣/٥) خرایه سه‌ر زانكۆی ڕاپه‌ڕین. ژماره‌ی خوێندكارانی به‌شی جوگرافیا له‌ئێستادا (بۆساڵی خوێندنی( ٢٠١٦-٢٠١٧) ( ٢٩٦) خوێندكاره. بۆیه‌كه‌م جار له‌ساڵی خوێندنی (٢٠١٤- ٢٠١٥) خوێندنی باڵا (ماسته‌ر) له‌به‌شی جوگرافیادا كرایه‌وه، وه‌ك ده‌ستپێك ( ١٣ ) خوێندكار وه‌رگیران. ژماره‌ی ستافی وانه‌بێژو كارگێڕی به‌شی جوگرافی ( ٢٥ ) كه‌سه، ئه‌م ژماره‌یه خاوه‌نی هه‌ڵگری بڕوانامه‌ی جیاوازن، كه ( ٥ ) كه‌سیان هه‌ڵگری بڕوانامه‌ی دكتۆران، ( ٣ ) خوێنکاری دكتۆران، ( ٢ )كه‌سیان كاندیدی دكتۆران ( ٣ ) مامۆستا( ٣ ) هه‌ڵگری بڕوانامه‌ی ماسته‌رن، ( ٧ ) خوێنكاری ماسته‌رن، سێ فه‌رمانبه‌ری توێژه‌ریش. كه یه‌كێكیان خوێندكاری ماسته‌ره و دووه‌كه‌ی تریان كاندیدی ماسته‌رن.\nئامانجی به‌شه‌كه‌مان هه‌ماهه‌نگی وبه‌شدارپێكردنی زانستی جوگرافیایه له كارو چالاكی و پلاندانایی ناوچه‌یی وهه‌رێمی، هه‌روه‌ك دۆزینه‌وه‌ی ڕێگه چاره‌ی گونجاوه بۆ هه‌موو ئه‌و دیارده سروشتی و مرۆییانه‌ی كه ده‌بنه ڕێگر له‌به‌رده‌م به‌دیهێنانی كۆمه‌ڵگه‌یه‌كی پێشكه‌وتوو، كه بێگومان جوگرافیا وه‌ك زانست وجوگرافیناس وه‌ك كاراكته‌رێك ده‌توانێ ڕۆلی ئه‌رێنی بگیڕێت له‌ته‌واوكاری ئابوری و سیاسی وگه‌یشتن به گه‌شه‌پێدانی كۆمه‌ڵگای مرۆیی و به‌خشینی هێز به وڵات.\nبه‌شی جوگرافیا ده‌یه‌وێت باشترین خوێندن به به‌رزترین كوالێتی پێشكه‌ش به خوێندكاران بكات له‌گه‌ڵ ئه‌نجامدانی توێژینه‌وه‌ی زانستی ئاست به‌رز و كاریگه‌ر له‌سه‌رئاستی ناوخۆی و نێوده‌وڵه‌تی.\nجوگرافیا ته‌نیا بایه‌خ به‌كێشه‌كانی ژینگه‌ی سروشتی نادات، به‌ڵكو به‌هۆی ئه‌و بواره لێكۆڵێنه‌وه فراوانه‌ی هه‌یه‌تی ده‌چێته ناو ورده‌كاریه‌كانی زۆربه‌ی كێشه ئابوری و كۆمه‌ڵایه‌تی و ڕامیاریه‌كان، جا چ له‌سه‌ر ئاستی هه‌رێمیبن یان نێوده‌وڵه‌تی بن.\nخوێنكار له‌به‌شه‌كه‌ماندا له‌ڕێگه‌ی ئه‌و وانانه‌ی كه‌ده‌یخوێنێت ئاماده ده‌كرێت بۆ ئه‌وه‌ی ببێته توێژه‌رێكی چالاك له‌بواره كۆمه‌ڵایه‌تی و ئابووری و سیاسی و ژینگه‌یی.\nئه‌م به‌شه هه‌ر له‌سه‌ره‌تای دروست بوونیه‌وه هه‌وڵی داوه تێكه‌ڵ به كێشه‌كانی كۆمه‌ڵگا ببێت و چاره‌سه‌ری گونجاو زانستیانه‌یان بۆ بدۆزێته‌وه له‌ڕێگه‌ی پێگه‌یاندنی كادیری ئه‌كادیمی و توێژینه‌وه‌ی زانستی ئاست به‌رز، ئێمه له‌جیهانێكدا ده‌ژین كه بۆ پڕكردنه‌وه‌ی پێداویستیه‌كانمان به‌ڕاده‌یه‌كی زۆر پشت به‌ژینگه‌ی سروشتی ده‌به‌ستین، به‌ڵام ئه‌م ژینگه‌یه دووچاری چه‌ندین كێشه‌و گیرگرفت بۆته‌وه، وه‌چاره‌سه‌ركردنی ئه‌م گرفتانه‌ش پێویستی به‌شیكاری ئاڵۆزو ورد هه‌یه، ئه‌م شیكاریانه‌ش له‌بواره‌كانی لێكۆڵێنه‌وه جوگرافیه‌كانن.\nه بواری كاركردنی ده‌رچووان: كه‌رتی گشتی + كه‌رتی تایبه‌ت\nده‌رچوانی به‌شی جوگرافیا ده‌توانن له سێكته‌ره جیاوازه‌كانی كه‌رتی گشتی و كه‌رتی تایبه‌ت كاربكه‌ن. له كه‌رتی گشتیدا ده‌توانن وه‌ك توێژه‌ری جوگرافی له دام و ده‌زگا میریه‌كاندا كاربكه‌ن، هه‌روه‌ها به‌شی هه‌ره‌زۆری ده‌رچوانی به‌شه‌كه‌مان وه‌ك مامۆستا له خوێندنگا بنه‌ره‌تی و ئاماده‌ییه‌كاندا وه‌ك مامۆستا كارده‌كه‌ن. ئه‌مه جگه له كاركردن وه‌ك فه‌رمانبه‌ر له وه‌زاره‌ته‌كانی وه‌ك گه‌شت و گوزار و شاره‌وانی و ئاودێری و ده‌سته‌ی ژینگه و ئامار.\nله‌كه‌رتی تایبه‌تدا بواری كاركردن زۆر به‌رفراوان هه‌یه بۆ ده‌رچوانی به‌شه‌كه‌مان له‌وانه كاركردن له رێكخراوه ژینگه‌ییه‌كان، كۆمپانیاكانی نه‌وت و كارگه جۆربه‌جۆره‌كانی دروستكردنی كه‌ره‌سته‌ی بیناسازی و هتد.\nئه‌وه‌ی به‌شی جوگرافیا له‌به‌شه‌كانی تر جیا ده‌كاته‌وه ئه‌و بواره فراوانه‌یه كه هه‌یه‌تی بۆ توێژینه‌وه هه‌م له‌لایه‌نی پراكتیكیه‌وه هه‌م له لایه‌نه تیۆریه‌كه‌یه‌وه


چه‌کدارێک له عێراق ده‌کوژرێت که باوه‌ڕده‌کرێت ده‌ستی له ته‌قینه‌وه‌ی مزگه‌وتێکی سامه‌رادا هه‌بووبێت\nله‌شکری ئه‌مه‌ریکی له عێراق ده‌ڵێت هێزه‌کانی هاوپه‌یمان چه‌کدارێکیان کوشتووه که باوه‌ڕده‌کرێت ده‌ستی له ته‌قینه‌وه‌ی مه‌زارێکی پیرۆزی شیعه‌کان هه‌بووبێت که له پاشدا بووه هۆی سه‌رهه‌ڵدانی توندوتیژی نه‌ژادی له سه‌رانسه‌ری عێراق‌دا.\nده‌سه‌ڵاتدارانی له‌شکری ده‌ڵێن هه‌یثم ئه‌لبه‌دری که باوه‌ڕده‌کرێت ئه‌میری ئه‌لقاعیده بێت له پارێزگای سه‌ڵاحه‌دین له ئاکامی هێرشێکی ئاسمانی له‌شکری ئه‌مه‌ریکی له ڕۆژی پێنج شه‌ممه‌دا له ده‌ره‌وه‌ی شاری سامه‌را کوژرا.\nناوبراو تاوانبار کراوه به‌وه‌ی ده‌ستی له‌و دوو هێرشه‌دا هه‌بووه که کراوه‌ته سه‌ر مزگه‌وتی ئه‌لعه‌سکه‌رییه له سامه‌را. یه‌که‌میان له مانگی دووی ساڵی ڕابردوودا ئه‌نجامدرا و دووه‌میان له مانگی شه‌شی ئه‌مساڵدا له دژی هه‌مان مه‌زارگه ئه‌نجامدرایه‌وه.


لیۆن په‌نێتای وه‌زیری به‌ر‌گری وڵاته یه‌کگرتووه‌کان سه‌ردانی هه‌رێمی کوردستانی عێراقی کردو له لایه‌ن مه‌سعود بارزانی سه‌رۆکی هه‌رێمی کوردستانی عێراقه‌وه پێشوازی لێ کرا.\nڕۆژی سێشه‌ممه له کۆبوونه‌وه‌یه‌ک له هه‌ولێر که تێدا باڵیۆزی ئه‌مه‌ریکا له عێراق و سه‌رۆک وه‌زیری هه‌رێمی کوردستانی عێراق ئاماده‌بوون، په‌نێتا و بارزانی وتووێژیان له‌سه‌ر کشانه‌وه‌ی هێزه‌کانی ئه‌مه‌ریکا له عێراق و چه‌ند مه‌سه‌له‌یه‌کی دیکه کرد.\nدکتۆر فوئاد حوسێن سه‌رۆکی دیوانی سه‌رۆکایه‌تی هه‌رێمی کوردستانی عێراق له وتووێژێکدا له گه‌ڵ هاوکارمان حه‌یده‌ر که‌ریم گوتی وه‌زیری به‌رگری ئه‌مه‌ریکا له‌م سه‌ردانه‌ی بۆ هه‌رێمی کوردستان حه‌زی کرد بیرو بۆچوونی سه‌رکردایه‌تی کورد و سه‌رۆکی هه‌رێم ده‌رباره‌ی کشانه‌وه‌ی هێزه‌کانی ئه‌مه‌ریکا له عێراق بزانێت. دکتۆر فوئاد گوتیشی له کۆبوونه‌وه‌که‌دا باسی ڕه‌وشی ده‌وڵه‌تانی ده‌وروبه‌ریش کرا.\nدکتۆر فوئاد حوسێن سه‌باره‌ت به کشانه‌وه‌ی هێزه‌کانی ئه‌مه‌ریکا له عێراق گوتی هه‌ڵوێستی سه‌رۆکی هه‌رێم و سه‌رکرده‌کانی دیکه‌ی هه‌رێمی کوردستانی عێراق ڕوونه و له‌سه‌ر بنه‌مای ئه‌وه‌یه که تا ئێستا دیاره له‌شکری عێراق و هێزه ئه‌منییه‌کانی ئاماده‌یی ته‌واویان نییه، بۆ ئه‌وه‌ی بتوانن عێراق بپارێزن و پاراستنی عێراق هێشتاش یارمه‌تی ده‌وێت. ئه‌مه قسه‌ی سه‌رکردایه‌تی کورد و سه‌رۆکی هه‌رێم نییه. به‌ڵکو قسه‌ی سه‌رکرده‌کانی هێزی سوپای عێراقه. به‌ڵام ئه‌مه مه‌سه‌له‌یه بڕیارێکی فیدڕاڵییه و بڕیارێکی هه‌رێمی نییه و پێویسته حکومه‌تی عێراق هه‌ڵوێستی له‌م باره‌یه‌وه هه‌بێت.\nده‌توانن گوێبیسـتی ده‌قی گفتوگۆكه بن له ڕێـگه‌ی كلیـكـكردنی ئه‌و فایله ده‌نـگیـیانه‌ی سه‌ره‌وه‌ی ده‌سته چه‌پ، ماوه‌كه‌ی 7:08 خوله‌كه.


کازمى: پێش کاتژمێرى سفر دوو ڕکات نوێژى سوپاسگوزاریم کرد\n2021.01.30 - 19:05\nمستەفا کازمى، سەرۆک وەزیرانى عێڕاق دەڵێت، چیتر موزایەدە و بەکارهێنانى هەستى خەڵک بەسە و ئەو باوک و براى هەموو ئەوانەیە کە بێتاوان لەسەر شەقامەکان دەکوژرێن.\nمستەفا کازمى لە میانەى کۆبوونەوەى لەگەڵ کەسوکارى شەهیدانى مەیدانى تەیەرانى شارى بەغدا (شەممە 30ی کانوونی دووەمی 2021) وتى، "پێیان دەوتم کە پێویستە لە پرسەى شەهیدانى مەیدانى تەیەران بەشدارى بکەیت، وتم من باوک و براى هەموو ئەوانەم بەبێ تاوان لەسەر شەقامەکانى بەغدا دەبنە قوربانى، ئەرکى مرۆیى و ئەخلاقى من بریتییە لە گەڕان بەدواى سزاى دادپەروەرانە."\nوتیشی، "چەندین مانگە بەشوێن بەناو والى عێراقى داعشەوە بووین، هەموو جارێک کە هەوڵى لەناوبردنیمان دەدا ڕوبەڕوى ئاستەنگى دەبوینەوە، دواى ڕوداوەکەى مەیدانى تەیەران و هێرشکردنە سەر حەشدى شەعبى لە سەڵاحەدین، لەبەردەم عێراقیەکان سوێندم خوارد کە خوێنى بێتاوانان بە فیڕۆ ناچێت، نرخەکەشى سەرکردەیەک نابێت لەملاو ئەولا، بەڵکو سەرى ئەو گروپە تاوانکارییە تەکفیرییە دەبێت."\nسەرۆک وەزیرانى عێراق ئەوەش ئاشکرا دەکات، "کە کاتى سفر بۆ سزادان هات دوو ڕکات نوێژى سوپاسگوزاریم بۆ خودا کرد، سوپاس بۆ خودا ئەنجامەکەى سەرى ڕێکخراوەکە بوو."\nکازمى نامەیەک ئاڕاستە دەکات و دەڵێت، "وەک سەرۆکى دەسەڵاتى جێبەجێکردن و فەرماندەى هێزە چەکدارەکانى عێراقى مەزن نامەکەم ئەوەیە، خوێنى عێراقی بەنرخە و هەرکەس لە ڕشتنى خوێنیان تێوەگلابێت سزاى دادپەروەرانە دەدرێت، ئەوەش تەنها شەهیدانى مەیدانى تەیەران و سەڵاحەدین ناگرێتەوە، بەڵکو هەموو شەهیدان دەگرێتەوە لەناویشیاندا شەهیدانى تشرین."\nسەرۆک وەزیرانى عێراق داواش دەکات، چیتر موزایەدە و ئیستغلالکردنى هەستى خەڵک لەلایەن ئەوانەى کە دەیانەوێت پرۆژە سیاسى و بەرژەوەندیە ئابوریەکانیان تێپەڕێنن بەسە، هەیە خوێنى شەهیدان بەکاردەهێنێت و بوون بە فەرمانڕەوا و خاوەنى ملیارەها و کڕینى کۆشک و ئۆتۆمبێل.


گەرمیان؛ لەسەر ڤیدیۆیەکی تیکتۆک شەش گەنجی دەستگیرکرد\nکۆرۆنا لە عێراق بازی دا؛ زۆرترین مردن لە سلێمانى تۆمارکرا\nنرخی دۆلار بەرامبەر دینار بەشێوەیەکی بەرچاو دابەزی\nبەساڵاچوویەک ئۆتۆمبێلێکی حکومی لێیدا و گیانی لەدەستدا\nنێچیرڤان بارزانی سوتاندنی بارەگای لقی پارتی لە بەغدا شەرمەزار دەکات و دەڵێت، گروپێکی لەیاسادەرچوو بارەگاکەیان سوتاندووە و "لە کاتی هێرشەکەدا ئاڵای کوردستان و وێنەی سیمبولەکانی کورد سووتێندراون و ئاڵای حەشدی شەعبی هەڵکراوه."\nنێچیرڤان بارزانی لە پەیامێکدا (17ی تشرینی یەکەمی 2020) دەڵێت، "ئێمە ئەو هێرشە شەرمەزار دەکەین و بە کردەوەیەکی ئاژاوەگێڕانەی دادەنێین. هێرش بۆ سه‌ر باره‌گاى حزبێك كه هێزێكى سه‌ره‌كيى ڕووخاندنى دكتاتۆرى بووه له عێراق، هێرشه بۆ سەر مێژووی خەباتی هاوبەشی کورد و هێزە عێراقییە شۆڕشگێڕەکان لەپێناو نەهێشتنی زۆرداری و دیکتاتۆری."\nدەشڵێت، " هێزی پێشمەرگە و حەشدی شەعبی و هێزە چەکدارەکانی عێراق مێژوویەکی تازەی هاوبەشیان لە شەڕی داعشدا تۆمار کرد، ئێمە هیوادارین ئەو هاوبەشییە هاوکارییەکی زیاتری بەدوادابێت لەڕووی سیاسییەوە لەپێناو دەربازکردنی هەموو خەڵکی عێراق لەو بارودۆخە ناخۆشەی تێیکەوتووە."\nپەیامەکەى نێچیرڤان بارزانی لەکاتێکدا ئەمڕۆ شەممە لایەنگرانی حەشدی شەعبی لەدژی لێدوانەکانی هۆشیار زێباری، ئەندامی مەکتەبی سیاسیی پارتی لەدژی حەشد، هەڵیانکوتایە سەر لقی پارتی لە بەغدا و چوونەناویەوە و سوتاندیان.\n2021.06.14 - 15:37


8 هه‌زار که‌س رۆژئاوای موسڵ و ده‌وروبه‌ری به‌جێ دێڵن\nنه‌ته‌وه یه‌کگرتووه‌کان ده‌ڵێت نزیکه‌ی 8 هه‌زار که‌س رۆژئاوای موسڵ و گونده‌کانی ده‌وروبه‌ری به‌جێ هێشتوون له‌و کاته‌ی هێزه‌کانی عێراقی ده‌ستیان کردووه بۆ وه‌رگرتنه‌وه‌ی به‌شی نێوه‌ی رۆژئاوای شاره‌که له ده‌ستی گروپی ده‌وڵه‌تی ئیسلامی.\nئۆفیسی فریاگوزاریه‌کانی مرۆڤایه‌تیانه‌ی نه‌ته‌وه یه‌کگرتووه‌کان له رۆژی سێشه‌ممه ووتی زۆری ئه‌و که‌سانه‌ی هه‌ڵاتوون و گه‌یشتوونه‌ته ناوچه‌کانی ژێر کۆنترۆڵی حکومه‌ت له باشوری موسڵ ماندوو و تینو بوونه.\nئوفیسی فریاگوزاریه‌کانی مرۆڤایه‌تیانه‌ی نه‌ته‌وه یه‌کگرتووه‌کان ده‌ڵێت ئاژانسه‌کانی فریاگوزاری و حکومه‌تی عێراقی په‌ره به شوێنی راگوێزراوه‌کان ده‌ده‌ن له ناوچه‌که‌دا و هه‌ر وه‌ها ده‌ڵێت ژماره‌یه‌کی زۆر به‌لای که‌م 75 که‌س به هۆێ ترس و تۆقان له به‌ره‌کانی پێشه‌وه‌ی شه‌ردا تیماری کراوون.\nله هه‌فته‌ی رابوردوودا عێراق به پشتێوانی هاوپه‌یمانانی به رێبه‌رایه‌تی وڵاته یه‌کگرتووه‌کان ده‌ستیان کرد به هێڕش کردن بۆ پاکردنه‌وه‌ی ده‌وڵه‌تی ئیسلامی له رۆژئاوای موسڵ.\nعێراق رایگه‌یاند هه‌موو رۆژهه‌ڵاتی موسلی ئازاد کردووه.


ئه‌م قورئانانه یه‌کێکه له‌و قورئانه‌ی که به ده‌ستنووس نووسراوه‌ته‌وه له‌سه‌رده‌می خه‌لیفه‌ی سێیه‌می ڕاشیدین ئیمامی عوسمانی کوڕی عه‌ففان -خوای لێ ڕازی بێت-. ئه‌م قورئانه هه‌تا ئه‌مڕۆ پارێزراوه له شوێنێك به ناوی ( مشهد الحسیني ) له شاری ( قاهیره )ی پایته‌ختی وڵاتی ( میسر ). که قورئانێکی زۆر تاسوقه و به‌نرخه که ته‌واوی سووره‌ته‌کانی قورئانی پیرۆزه به نووسینی کووفی (خط الکوفي) نووسراوه. پاش لێکۆڵینه‌وه و پیاداچوونێکی زۆر ده‌رکه‌وت ئه‌م قورئانه ده‌ستنووسی سه‌رده‌می خه‌لافه‌تی ئیمامی (عثمان)ه. ئه‌مڕۆ دیراساتێکی گه‌وره‌ی له‌سه‌ر ده‌کرێت وه به‌تایبه‌تی له‌سه‌ر ئه‌و قورئانه‌ی که ناو ده‌برێت به ( رسم المصحف العثماني ) شێوه‌ی قورئانی عوسمانی.\nپێناسه‌یه‌کی ئه‌م قورئانه که له‌لایه‌ن وه‌زاره‌تی (الأوقاف)ی میسرییه‌وه پێشکه‌ش کراوه\nهه‌روه‌ك باسمان لێ کرد که ئه‌م قورئانه یه‌کێکه له‌و قورئانانه‌ی سه‌رده‌مه‌ی خه‌لیفه‌ی ڕاشیدی ئه‌میری موسڵمانان ( ذي النورین ) ئیمامی عوسمانی کوڕی عه‌ففان -خوای لێ ڕازی بێت-. ئه‌وانه‌ش شه‌ش قورئان بوون که به فه‌رمانی ئیمامی عوسمان -خوای لێ ڕازی بێت- نووسرانه‌وه و پاشان چوار دانه له‌و قورئانانه‌ی نارد بۆ ویلایه‌ته‌کان و دووانیان مایه‌وه له شاری مه‌دینه و ئه‌م ( مصحف )ه‌ش له خه‌زێنه‌ی په‌ڕتوکخانه‌ی قوتابخانه‌ی ( الفاضلیة ) پارێزرابوو، که ئه‌م قوتابخانه‌یه له سه‌رده‌می قازی (الفاضل عبدالرحیم البیساني العسقلاني) بنیات نرابوو له سه‌رده‌می ( ئه‌ییووبییه‌کان ). پاشان سوڵتان ( الملك الأشرف أبو النصر قنصوة الغوري ) که دوایین سوڵتانی ده‌وڵه‌تی ( المملوکیة )یه گواستیه‌وه بۆ جێگایه له ته‌نیشت ئه‌و قوتابخانه‌ی که بنیاتی نابوو نزیک (الأقباعیین) له‌گه‌ڵ هه‌ندێ که‌لوپه‌لی پێغه‌مبه‌ری خوا ( صلى الله عليه وسلم ) که مابووه‌وه و پارێزگاری لێ کرابوو. هه‌ر له‌وێدا به‌رگێکی تایبه‌تی بۆ دروست ده‌که‌ن له پێسه که به نیگار نه‌خشین کرابوو. ئه‌م کاره‌یش ده‌گه‌ڕێته‌وه بۆ (٨٧٤ ) ساڵ دوای نووسینه‌وه‌ی قورئانه‌که که  ساڵی ( ٩٠٩ )ی کۆچی ده‌کات. نزیکه‌ی سێ سه‌ده ئه‌م قورئانه‌ی پاراستووه و ئه‌مه‌یش ئه‌و به‌رگه‌یه.\nله ساڵی ( ١٣٠٥ ك )دا ئه‌م قورئانه که به پێسته پارێزگاری لێ کرابوو و له‌گه‌ڵ هه‌ندێ له که‌لوپه‌لی پێغه‌مبه‌ری خوا ( صلى الله عليه وسلم )دا جێگیر بوو له‌پاش گواستنه‌وه‌ی له ( مشهد الإمام الحسين ). وه له ساڵی ( ١٤٢٧ ك )یه‌وه نووسینگه‌ی ( المركزية للمخطوطات الإسلامية ) هه‌ڵسان به وێنه‌گرتنه‌وه و ئاماده‌کردنی ئه‌م قورئانه و بۆ یه‌که‌مجار له‌سه‌ر ( سی‌دی CD) تۆمار کرا بۆ پارێزگاریکردنی و مانه‌وه‌ی.\nوه‌سفێکی ئه‌و قورئانه\nئه‌م قورئانه پێك هاتووه له (١٠٨٧) وه‌ره‌قه‌ی پێسته‌ی نه‌رم ( الرق )ی گه‌وره، که شێوه‌ئه‌ندازه‌یییه‌که‌ی (٥٧ سم × ٦٨ سم )ه و پێك هاتووه له (١٢) دێڕ و به‌رزییه‌که‌ی (٤٠) سانتیمه‌تر و کێشی (٨٠) كیلۆگرامه. وه به ماده‌یه‌کی تایبه‌ت نووسراوه ناو ده‌برێت به ( داکن ) و به جۆری نووسینی مه‌ککه‌یی که له‌سه‌ر شێوازی سه‌ده‌ی یه‌که‌می کۆچییه. که بێخاڵه و به شێوه‌یه‌کی زه‌خره‌فه نووسراوه‌ته‌وه. وه نێوان له نووسراوه‌کاندا هه‌یه وه‌ك وێنه‌یه‌كی ڕووه‌کی که هه‌مه‌جۆره‌ی تێدا به‌دی ده‌کرێت.\nوه هه‌رکه‌سێك پێی خۆشه که ئه‌م قورئانه به شێوه‌یه‌کی ئه‌له‌کترۆنی داگرێته ناو کۆ‌مپیوته‌ره‌که‌ی، ده‌توانێت لێره‌وه ئه‌م کاره بکات که پێك هاتووه له زیاتر له (٥٥) مێگابایت و دابه‌ش کراوه‌ته سه‌ر چوار به‌ش تا بتوانرێت به شێوه‌یه‌کی ئاسان دابگیرێت. کاتێك بڕگه‌کان داده‌گریت ده‌توانی له کۆ‌مپیوته‌ره‌که‌تدا شوێنێکی بۆ ئاماده بکه‌ی له ژێر ناوی ( مصحف العثماني ) هه‌موو به‌شه‌کانی له‌ناودا دانێیت. پاشان به شێوه‌یه‌کی ئاسان وێنه‌ی قورئانه‌که‌تان بۆ ده‌رده‌خات.\nتێبینی: ده‌توانیت لێره دایبگریت:\n١. بەشی یەکەم\n٢. بەشی دووەم\n٣. بەشی سێیەم\nداواکارین له خوای گه‌وره که هه‌موو لایه‌کمان شاره‌زای ئه‌و قورئانه‌مان بکات و هه‌موو بتوانین له خزمه‌تیدا بین إن شاء الله؛ ئامین.\nسەرچاوە: دەنگی ئیسلام


ئاڵۆزییەکانی چەمچەماڵ چین و توێژەکانی کۆکردەوە - RojNews\nئاڵۆزییەکانی چەمچەماڵ چین و توێژەکانی کۆکردەوە\nبەشێک لە كەسایەتی و پیاوماقوڵان و ڕۆشنبیر و مامۆستایانی ئاینی، لە شارۆچكەی چەمچەماڵ، بۆ چارەسەركردنی دۆخی ئەمنی شارۆچکەکە و گرژی و ئاڵۆزییەکانی چەند ڕۆژی ڕابردووی خۆپیشاندانی هاوڵاتیان كۆبوونەوە.\nئێوارەی ئەمڕۆ، لە ماڵی مەریوانی كەریم ئاغا، كەسیایەتی شارۆچكەی چەمچەماڵ، ژمارەیەكی زۆر لە پیاوماقوڵان و ڕۆشنبیر و مامۆستایانی ئاینی، بەئامادەبوونی قائیمقامی شارۆچكەی چەمچەماڵ-ی سەر بە شاری سلێمانی و بەرپرسانی ئەمنی سنوورەكە كۆبوونەوە.\nلە كۆبوونەوەكەدا، وەستا ڕەسوڵ، ئەندامی سەركردایەتی یەكێتی ئاماژەی بەوەكرد، کە هاتنی هێزی پێشمەرگە بۆ سنووری شارۆچکەی چەمچەماڵ، بەمەبەستی پاراستنی دامودەزگاكانە، وتیشی:"ئەوە خەڵكی چەمچەماڵ نییە كێشە دروست دەكات، بەڵكو دەستێكە لە سنوورەكە دەیەوێت كێشە دروست بكات.\nڕەمەك ڕەمەزان، قائیمقامی شارۆچکەی چەمچەماڵ، لە كۆنگرەیەكی ڕۆژنامەنووسیدا وتی:"ئامانجمان لەم كۆبوونەوە لەگەڵ كەسیایەتی و پیاوماقوڵان و ڕۆشنبیران و مامۆستایانی ئاینی، بۆ چارەسەركردنی گرفتەكان و دانانی ڕیوشوێنی گونجاوە بۆیان، بۆ پێشگرتن لەو ئاگرەی بەرۆكی هەرێمی كوردستانی گرتووەتەوە، داواكاری خۆپیشاندەرانیش ڕەوایە، خۆشبەختانەش بە دەستخستنە ناو دەستی یەكتری هەموو لایەك نەمان هێشتووە هیچ گرژییەك ڕووبدات".\nقائیمقامی شارۆچکەی چەمچەماڵ، ئەوەشی خستەڕوو:"داواكارییەكانی خەڵكی وەك كارەبا و ئاو و نەوت هەوڵی چارەسەركردنی دراوە، خۆشبەختانەش لە سنووری شارەدێكانی قادركەرم و تەكیەی جەباری و چەمچەماڵ، بڕی پێنج ملیۆن دۆلار پرۆژە بۆ ئەو سنوورانە لە جێبەجێكردندایە، بەبڕی ملیارێك دینار پرۆژەكان لە چەمچەماڵ بەگەڕ كەوتوونەتەوە، داوا لە كەسوكاری شەهیدان و ئەنفالكراوان دەكەین، ئەگەر خۆپیشاندان دەكەن بەشێوەی هێمنانە ئەوا لەخزمەتیاندان".\nهەرسەبارەت بەكۆبوونەوەكە، مەریوان كەریم ئاغای هەمەوەند، کەسایەتی شارۆچکەی چەمچەماڵ، لە كۆنگرەیەكی ڕۆژنامەنووسیدا وتی:"داواكاری خۆپیشاندەران ڕەوایە، بەڵام داواكارین بەشێوازێكی هێمنانەو دوور لە توندوتیژی ئەنجام بدرێت".\nمەریوان كەریم ئاغای هەمەوەند\nئەوەشی خستەڕوو:"لە كۆبوونەوەكەی ئەمرۆِدا كاردەكرێت ژمارەیەك خاڵ و پێشنیار بخرێتەڕوو، بۆ چارەسەركردنی گرفتەكان".\nدوای كۆبوونەوەكەیش، بەشداربووانی کۆبوونەوەکە داوایان کرد، کە داواكارییەكان بەشێوەی مەدەنی بخرێنەڕوو، دوور لە توندوتیژی، ئاماژەیان بەوەشکردووە"بەڵێنی یەكڕیزی و ئاشتەوایی خەڵكی چەمچەماڵ ئامانجی كۆبوونەوەكەیە، هەروەها هێزە سەربازییەكانی ناو چەمچەماڵ هەموویان خەڵكی سنوورەكەن و مەبەستیان پاراستنی خەڵكییە، نەك ئازاردانیان، لەچەمچەماڵەوە پەیامی ئاشتی و چارەسەركردنی قەیرانەكان بۆ حكومەتی هەرێم ئاراستە دەكرێت".


کڕینی دۆناڕوما لەپلانی چێڵسیدا نییە و پاریس سانت جێرمان دەرگای کردۆتەوە – تۆڕی میدیایی خەڵک\n2020/04/20 - 8:32 PM\nگواستنەوەی دۆناڕۆمای گۆڵپارێزی یانەی ئەی سی میلان بۆ یەکێک لە یانە داواکارەکانی لەسەر کات وەستاوە و یانەی پاریس سانت جێرمان لەسەرجەم داواکارەکانی تر نزیکترە.\nڕۆژنامەی “کۆرێری دێلۆ سپۆرت”ی ئیتاڵی ئاشکرای کردووە، لە گواستنەوەکانی هاوینەی ٢٠٢٠دا یانەکانی چێڵسی و پاریس سانت جێرمان و ڕیاڵ مەدرید و تەنانەت یانەکانی ئارسیناڵ و مانچستەر یونایتد خواستیان لەسەر گواستنەوەی دۆناڕۆمای گۆڵپارێزی یانەی ئەی سی میلانە.\nبەپێی ڕۆژنامە ئیتاڵییە ناودارەکە، چێڵسی و پاریس سانت جێرمان لە کێبڕکێیەکی بەهێزدان، بەڵام لەبەرامبەر ئەم زانیارییانەدا فابریزیۆ ڕۆمانۆی ڕۆژنامەوانی ناوداری ئیتاڵی بە “سکای سپۆرت”ی ڕاگەیاندووە :” چێڵسی هەرگیز لەناو هاوکێشەی دۆناڕۆمادا نییە و لەپلانیاندا نییە هەوڵ بۆ گواستنەوەی بدەن، چونکە خۆیان خاوەنی کیپا ئاریزابالاگای ئیسپانین”.\nڕۆژنامەوانەکەی ئیتاڵیا جەختی لەوەکردۆتەوە، کە ئیدارەی پاریس سانت جێرمان نزیکترین یانەیە لە گۆڵپارێزە لاوەکەوە و بۆندی بەهێزیان پێشکەش کردووە و گواستنەوەی بۆ باخچەی شازادەکان بەهێزترین ئەگەرە لە هاوینی ٢٠٢٠.\nدۆناڕۆمای تەمەن ٢١ ساڵ لەم وەرزەدا ٢٦ یاریی بۆ میلان کردووە و لە هاوینی ٢٠٢١ بۆندەکەی کۆتایی دێت، لەبەرامبەردا ئیمزای لەسەر ئۆفەرە نوێیەکانی میلان نەکردووە، ئەوەش دەرگای گواستنەوەی بە نرخێکی گونجاو لە هاوینی ٢٠٢٠دا دەکاتەوە تا لە هاوینی ٢٠٢١ بێبەرامبەر ڕوو لە یانە داواکارەکانی نەکات.\nپاریس سانت جێرمانچێڵسیگواستنه‌وه‌کانمیلان\nهاری کەین ڕیاڵ مەدریدی ناوێت و چاوی لە گەورەیەکی ئینگلتەرایە\nمادیسۆن لێدانێکی جەرگبڕی ئاڕاستەی یونایتد کرد: لە یانەکەم بەختەوەرم